Source: http://axeloostv.blogspot.com/2013_08_01_archive.html
Timestamp: 2017-10-24 07:29:49+00:00
Document Index: 34414665

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Δυτική Ελλάδα - Αγρίνιο Online 24ωρη ενημέρωση: Αυγούστου 2013
Με ΚΥΑ Χαρακόπουλου μειώνονται τα τέλη εκτίμησης ΕΛΓΑ.
Με ΚΥΑ που υπέγραψε ο Μάξιμος Χαρακόπουλος:
• Εξορθολογίζονται τα τέλη εκτίμησης ζημιών από τον ΕΛΓΑ
• Μειώνονται στο μισό τα τέλη επανεκτίμησης
O Αναπληρωτής Υπουργός Αγροτικής Ανάπτυξης και Τροφίμων, κ. Μάξιμος Χαρακόπουλος υπέγραψε Κοινή Υπουργική Απόφαση που εξορθολογίζει τα τέλη εκτίμησης – επανεκτίμησης καθώς και τις δαπάνες και τις αποζημιώσεις που καλύπτονται από αυτά για την εκτέλεση του εκτιμητικού έργου από τον ΕΛΓΑ. Η ΚΥΑ προωθήθηκε για υπογραφή στο συναρμόδιο Αναπληρωτή Υπουργό Οικονομικών κ. Χρήστο Σταϊκούρα. Ειδικότερα, λόγω της δύσκολης οικονομικής συγκυρίας και με στόχο τη μεγαλύτερη διαφάνεια στις διαδικασίες εκτίμησης των ζημιών, με την ανωτέρω ΚΥΑ μειώνονται, σε ποσοστό 50%, τα τέλη επανεκτίμησης που πληρώνουν οι παραγωγοί στον ΕΛΓΑ όταν υποβάλλουν ένσταση επί των πορισμάτων ζημιάς για το σύνολο των καλλιεργειών. Επιπλέον, λαμβάνοντας υπόψη το βαθμό δυσκολίας των επιμέρους εκτιμήσεων και το ύψος της ασφαλιζόμενης αξίας των αντίστοιχων καλλιεργειών με την ίδια απόφαση: α) μειώνονται τα τέλη εκτίμησης για τα σιτηρά από 1 ευρώ /στρέμμα σε 0,5 ευρώ/στρέμμα, β) μειώνονται τα τέλη εκτίμησης για τα ακτινίδια από 5 ευρώ /στρέμμα σε 2 ευρώ/στρέμμα και γ) τα τέλη εκτίμησης των ζημιών στα κηπευτικά αυξάνονται από 1 ευρώ/στρέμμα σε 2 ευρώ/στρέμμα λόγω της απαιτούμενης συνεχούς παρακολούθησης των συγκεκριμένων καλλιεργειών σε περίπτωση ζημιάς καθώς και της διενέργειας δεύτερης εκτίμησης σε αρκετές περιπτώσεις. Με αφορμή την υπογραφή της Απόφασης ο κ. Χαρακόπουλος δήλωσε τα εξής: «Με στόχο τη στήριξη των ασφαλισμένων αγροτών προχωράμε στον εξορθολογισμό των τελών εκτίμησης, που πληρώνουν οι παραγωγοί στον ΕΛΓΑ, για αρκετές καλλιέργειες, μεταξύ των οποίων σιτηρά, ακτινίδια, κηπευτικά, χωρίς εκπτώσεις στην ποιότητα των παρεχόμενων υπηρεσιών από πλευράς Οργανισμού. Επιπλέον, μειώνουμε στο μισό τα τέλη επανεκτίμησης που καταβάλουν οι παραγωγοί στον ΕΛΓΑ για τις ενστάσεις στα πορίσματα ζημιάς για όλες τις καλλιέργειες. Εν μέσω μιας δύσκολης οικονομικής συγκυρίας, θέλουμε ο ΕΛΓΑ όχι απλώς να συνεχίσει να επιτελεί το πολύτιμο έργο του αλλά να καταστεί πιο λειτουργικός και ακόμη αποτελεσματικότερος, στηρίζοντας τον Έλληνα αγρότη και την παραγωγή του».
Ξεκίνησε η 3η Έκθεση Τοπικών Προϊόντων στο Μεσολόγγι.
Παρουσία το Μητροπολίτη Αιτωλίας και Ακαρνανίας κκ Κοσμά, της Βουλευτού κυρίας Τριανταφύλλου, των συνδιοργανωτών της Έκθεσης, δημάρχων, εκπρόσωπων αρχών και φορέων της περιοχής, αλλά και πλήθος κόσμου, κόπηκε η κορδέλα των εγκαινίων από τον Πρόεδρο του Ελληνορωσικού Επιμελητηρίου κ. Δήμα και τον εμπορικό ακόλουθο της Ρωσικής Πρεσβείας κ. Nikitiv. Η εμπειρία των προηγούμενων χρόνων συνέβαλε στην αναβάθμιση της έκθεσης, όχι μόνο στο επίπεδο εκθετών αλλά και στο οργανωτικό επίπεδο. Η άρτια οργάνωση και τα καλαίσθητα περίπτερα, κατά κοινή ομολογία τις καλύτερες των εντυπώσεων σε σχέση με τις προηγούμενες χρονιές, στους έκθετες και τους επισκέπτες. Ο δήμαρχος Ιεράς Πόλεως Μεσολογγίου Παναγιώτης Κατσούλης δήλωσε: « Ο δήμος ξεκίνησε πριν από τρία χρόνια την Έκθεση Τοπικών Προϊόντων και κατάφερε να καταστήσει αυτό το γεγονός θεσμό για όλη την Περιφέρεια Δυτικής Ελλάδας. Στόχος μας η δημιουργία μόνιμων εκθεσιακών εγκαταστάσεων, χρησιμοποιώντας χρηματοδοτικά εργαλεία που υπάρχουν, αλλά βρίσκουμε εμπόδια από την γραφειοκρατία . Παρόλα τα προβλήματα όμως, θα συνεχίσουμε τις προσπάθειες για την προβολή και προώθηση των τοπικών προϊόντων και στα πλαίσια αυτά θα καταθέσουμε στη Περιφέρεια Δυτικής Ελλάδας ολοκληρωμένη πρόταση για την δημιουργία μόνιμου δημοπρατηρίου στο Μεσολόγγι, μετά και την πρόσφατη απόφαση του Περιφερειακού Συμβουλίου. Η έκθεση συνεχίζεται σήμερα Παρασκευή με την ημερίδα στις 20:30 μμ «Εργαλεία και προϋποθέσεις για την προώθηση των εξαγωγών» και ακολούθως με Λαϊκή Βραδιά, από το μουσικό σχήμα του Δημήτρη Νικολάου.
ΕΚΠΤΩΣΗ 30% ΣΕ ΟΛΑ ΤΑ ΕΙΣΙΤΗΡΙΑ ΚΟΙΝΩΝΙΚΟΥ ΤΟΥΡΙΣΜΟΥ ΤΟΥ ΟΑΕΔ ΑΠΟ ΤΗΝ BLUE STAR FERRIES.
Τη σημαντική πρωτοβουλία που στηρίζει το «Πρόγραμμα Κοινωνικού Τουρισμού 2013» του ΟΑΕΔ παρουσίασαν σήμερα στον υπουργό Εργασίας, Κοινωνικής Ασφάλισης και Πρόνοιας κ. Γιάννη Βρούτση και τον διοικητή του ΟΑΕΔ κ. Θόδωρο Αμπατζόγλου, ο διευθύνων σύμβουλος των πλοιοκτητριών εταιριών SUPERFAST FERRIES & BLUE STAR FERRIES κ. Σπύρος Πασχάλης και ο εμπορικός διευθυντής κ. Διονύσης Θεοδωρά¬τος. Συγκεκριμένα η εταιρία προσφέρει μείωση κατά 30% στα ακτοπλοϊκά εισιτήριά της σε όσους δικαιούχους του «Προγράμματος Κοινωνικού Τουρισ¬μού» την επιλέξουν για την μετακίνηση τους (συμπεριλαμβανομένων και των οχημάτων). Η πρωτοβουλία της εταιρίας πραγματοποιείται στο πλαίσιο των δράσεων «Εταιρικής Κοινωνικής Ευθύνης», στο δίκτυο της οποίας είναι μέλος η Attica Group, μητρική εταιρία των εν λόγω πλοιοκτητριών εται¬ριών. Μετά το πέρας της συνάντησης ο υπουργός Εργασίας κ. Γιάννης Βρούτσης δήλωσε τα εξής: «Συναντηθήκαμε σήμερα με τον Διευθύνοντα Σύμβουλο και τα στελέχη του ομίλου ATTICA GROUP, μητρική της ναυτιλιακής εταιρείας «Blue Star Ferries», οι οποίοι μας ενημέρωσαν για μια ιδιαίτερα σημαντική πρωτοβουλία τους. Μια πρωτοβουλία που εντάσσεται στο πλαίσιο των δράσεων εταιρικής κοινωνικής ευθύνης που έχει αναπτύξει η επιχείρηση, μια πρωτοβουλία κοινωνικής προσφοράς για τη στήριξη των εργαζομένων και των τοπικών κοι¬νωνιών της νησιωτικής Ελλάδας. Συγκεκριμένα, η «Blue Star Ferries» προσφέρει έκπτωση 30% σε όλους τους δικαιούχους του προγράμματος κοινωνικού τουρισμού του ΟΑΕΔ για μετακινήσεις που θα κάνουν στο πλαίσιο του προγράμματος, το οποίο ειδικά για εφέτος ξεκινά την 1η Σεπτεμβρίου. Θα ήθελα να ευχαριστήσω τον Διευθύνοντα Σύμβουλο και τα στελέχη του ομίλου ATTICA GROUP για αυτή την πρωτοβουλία και εύχομαι να αποτελέσει παράδειγμα για πολλές άλλες επιχειρήσεις της χώρας μας. Γιατί, σε αυτή τη δύσκολη συγκυρία για τη χώρα και τους εργαζόμενους, είναι περισσότερο από ποτέ απαραίτητη η έμπρακτη επίδειξη κοινωνικής ευαισθησίας από τον επιχειρηματικό κόσμο. Είναι απαραίτητη η ευρύτερη δυνατή συστράτευση των παραγωγικών δυνάμεων του τόπου για την ανακούφιση των εργαζομένων και των ανέργων». Επίσης, ο διοικητής του ΟΑΕΔ κ. Αμπατζόγλου δήλωσε τα εξής: «Φέτος ξεκίνησε πάλι με πρωτοβουλία του υπουργείου Εργασίας το Πρόγραμμα Κοινωνικού Τουρισμού. 110.000 δικαιούχοι και ξενοδοχεία σε όλη τη χώρα θα συμμετέχουν στο πρόγραμμα αυτό. Η τελευταία ημέρα αιτή¬σεων είναι η 10η Σεπτεμβρίου. Θεωρούμε πολύ σημαντική την πρωτοβου¬λία της εταιρείας Bluestar γιατί αυτό πραγματικά βοηθάει τους ανθρώπους να φτάσουν στα νησιά σε όλο το Αιγαίο έτσι ώστε να απολαύσουν όλοι αυ¬τές τις διακοπές. Να επαναλάβω ότι 10 Σεπτεμβρίου το πρόγραμμα ολοκ¬ληρώνεται». Τέλος, ο διευθύνων σύμβουλος των SUPERFAST FERRIES & BLUE STAR FERRIES κ. Πασχάλης δήλωσε: «Ευχαριστούμε τον υπουργό Εργασίας κ. Βρούτση και τον διοικητή του ΟΑΕΔ κ. Αμπατζόγλου που μας δέχτηκαν στο πλαίσιο του Προγράμματος Κοινωνικού Τουρισμού που έβγαλε το υπουργείο Εργασίας και ο ΟΑΕΔ. Η εταιρεία θα προσφέρει έκπτωση 30% στα εισιτήρια επιβατών και οχημάτων σε όσους ταξιδέψουν με δελτίο κοινωνικού τουρισμού στα νησιά. Με αυτό τον τρόπο ελπίζουμε να βοηθήσουμε την τουριστική βιομηχανία της χώρας μας και να επιμηκύνουμε την τουριστική περίοδο που τόσο ανάγκη έχει η χώρα μας για να βελτιώσει την οικονομική της κατάσταση και να ξεπεράσει την κρίση».
Εμβολιασμός ανασφάλιστων παιδιών στο Κοινωνικό Ιατρείο του Δήμου Ιεράς Πόλεως Μεσολογγίου.
Στις 24/7/2013 πραγματοποιήθηκε ο εμβολιασμός ανασφάλιστων παιδιών στο χώρο του Κοινωνικού Ιατρείου. Τον εμβολιασμό πραγματοποίησε η παιδίατρος του Κοινωνικού Ιατρείου κα. Κορίνα Κόλλια - Φαράντου. Τα παιδιά έλαβαν την 1η δόση των εμβολίων που πρέπει να κάνουν. Σήμερα, 30/8/2013 πραγματοποιήθηκε η 2η δόση και σε 15 ημέρες θα ακολουθήσει η 3η. Όποιοι είναι γονείς με ανασφάλιστα παιδιά και ενδιαφέρονται να κάνουν τα εμβόλια των παιδιών τους μπορούν να προσέλθουν στο κτήριο της Πρόνοιας να καταθέσουν τα δικαιολογητικά τους Πληροφορίες στα τηλέφωνα 2631363427 , 2631363435
Συνεπής στις δεσμεύσεις της η Περιφέρεια Δυτ. Ελλάδας για τον Προαστιακό.
Στη δημοσίευση της πρόσκλησης υποβολής προτάσεων για τον Προαστιακό Σιδηρόδρομο προχωρούν την ερχόμενη εβδομάδα η Περιφέρεια Δυτικής Ελλάδας και η Ενδιάμεση Διαχειριστική Αρχή. Συνεπής στις δεσμεύσεις του κατά την πρόσφατη σύσκεψη, ο Περιφερειάρχης Δυτικής Ελλάδας Απόστολος Κατσιφάρας, υπέγραψε σήμερα την δημοσίευση της πρόσκλησης υποβολής προτάσεων για την κατασκευή και αναβάθμιση του Προαστιακού Σιδηροδρομικού Δικτύου. Η πρόσκληση εντάσσεται στον άξονα «Υποδομές και Υπηρεσίες Προσπελασιμότητας Δυτικής Ελλάδας» για τον κωδικό προτεραιότητας «Σιδηροδρομικό Δίκτυο» του Π.Ε.Π. Δυτικής Ελλάδας – Πελοποννήσου – Ιονίων Νήσων 2007-2013. Ειδικός στόχος των προτάσεων που θα υποβληθούν θα πρέπει να είναι οι παρεμβάσεις αυτές που θα συμβάλλουν στη βελτίωση του δικτύου, στην αύξηση της ασφάλειας και της αξιοπιστίας, καθώς και τη μείωση του χρόνου διαδρομής και γενικότερα δράσεις για την αναβάθμιση του Προαστιακού Σιδηροδρόμου. «Όπως δεσμευτήκαμε κατά την πρόσφατη σύσκεψη φορέων που διοργάνωσε η Περιφέρεια Δυτικής Ελλάδας την περασμένη εβδομάδα, είμαστε έτοιμοι και προχωρούμε στη δημοσίευση της πρόσκλησης προκειμένου επιτέλους να εντάξουμε, έστω και λίγο πριν το τέλος, το έργο αυτό στο ΕΣΠΑ» υπογράμμισε ο Περιφερειάρχης Α. Κατσιφάρας συμπληρώνοντας πως «βρισκόμαστε κυριολεκτικά στην τελευταία στιγμή και θα πρέπει όλοι να πράξουμε τα δέοντα ώστε το έργο να προχωρήσει, να ολοκληρωθεί και να λειτουργεί έως το τέλος του 2015. Επαναλαμβάνω πως δε θέλουμε αποσπασματικές κινήσεις, δε θέλουμε μεμονωμένες και ξεχωριστές αποφάσεις, που δεν καταλήγουν σε μια ολοκληρωμένη στρατηγική ανάπτυξης του σιδηροδρόμου Δυτικής Ελλάδας. Εμείς αυτό που επιδιώκουμε είναι η Περιφέρεια να βγει ενισχυμένη όταν ξεκαθαριστεί στο σύνολο της η πολιτική για ανάπτυξη του σιδηροδρομικού δικτύου».
Εγκρίθηκε η διαδικασία ανοικτής δημοπρασίας για τη Μικρή Περιμετρική.
Εγκρίθηκε από το σημερινό Περιφερειακό Συμβούλιο Δυτικής Ελλάδας η διαδικασία της ανοικτής δημοπρασίας του έργου «Ολοκλήρωση Μικρής Περιμετρικής Πατρών (ΜΠΠ) και κατασκευή αγωγού ομβρίων Σ1 περιοχής Αρόης» προϋπολογισμού 27.000.00 ευρώ. Πρόκειται για ένα ακόμη σημαντικό βήμα που γίνεται από την Περιφέρεια Δυτικής Ελλάδος για την επανεκκίνηση της κατασκευής της Μικρής Περιμετρικής Πατρών και την κατασκευή του αγωγού ομβρίων στην περιοχή της Αρόης. Έτσι η ανάθεση του έργου σε ανάδοχο για την ολοκλήρωση του συνόλου των υπολειπόμενων εργασιών εγκρίθηκε οριστικά να γίνει με την εφαρμογή της διαδικασίας «περί ανοικτής δημοπρασίας» και πλέον απομένει η έγκριση των τευχών δημοπράτησης από την Οικονομική Επιτροπή της Περιφέρειας Δυτικής Ελλάδας. «Το σημαντικό αυτό έργο για την Περιφέρεια Δυτικής Ελλάδας και ειδικότερα για την Πάτρα πρόκειται επιτέλους να ξεκινήσει και πάλι μετά από χρόνια αναμονής και καθυστερήσεων, κυρίως λόγων των σοβαρών τεχνικών και νομικών εκκρεμοτήτων» επεσήμανε ο Περιφερειάρχης Δυτικής Ελλάδας Απόστολος Κατσιφάρας προσθέτοντας πως «η παράδοσή του στους πολίτες θα συμβάλλει στην βελτίωση της ποιότητας ζωής τους και κυρίως στην κυκλοφοριακή αποσυμφόρηση του κέντρου της πόλης. Το έργο αυτό καρκινοβατούσε για χρόνια και πλέον είμαστε σε θέση να πούμε ότι έχει βρεθεί λύση για την ολοκλήρωσή του». Όπως επεσήμανε κατά την εισήγησή του ο Αντιπεριφερειάρχης Περιβάλλοντος και Υποδομών Νίκος Υφαντής για το ανωτέρω έργο υπάρχουν επικαιροποιημένες και εγκεκριμένες οριστικές μελέτες, ενώ τροποποιήθηκε ο αρχικός προϋπολογισμός από 25,8 σε 27 εκατομμύρια ευρώ, όπως προέκυψε μετά από επανεκτίμηση κρισίμων στοιχείων που επανεξετάστηκαν από την Υπηρεσία και εγκρίθηκαν από την Διαχειριστική Αρχή και τα οποία αναδείχθηκαν από την αλλαγή του τρόπου υπολογισμού των δαπανών και συγκεκριμένα των απολογιστικών δαπανών και της επισφάλειας που αυτές εμπεριέχουν στον έλεγχο και την πιστοποίηση αυτών από πλευράς της Υπηρεσίας. «Η επιμέτρηση και πιστοποίηση απολογιστικά εργασιών είναι δυσχερής, η όλη διαδικασία επισφαλής. Για τα στοιχειά αυτά, δυνατή είναι μόνο η προεκτίμηση εργασιών, βάσει της εμπειρίας και της διατιθέμενης γνώσης, και με αναπόφευκτη την πιθανότητα υπερβάσης (ή και μείωσης) ποσοτήτων, αναλόγως των ευρημάτων κατά τον έλεγχο. Η τελική δαπάνη των απολογιστικών εργασιών δεν προκύπτει με επιμέτρηση εργασιών που έχουν καθορισμένη τιμή σύμφωνα με το Τιμολόγιο της Μελέτης και την έκπτωση του αναδόχου, αλλά από παρακολούθηση και απολογισμό του συνόλου των δαπανών. Για τους παραπάνω λόγους κρίθηκε σκόπιμη, ασφαλέστερη, οικονομικά αποδεκτή και περισσότερο αξιόπιστη η τροποποίηση της αρχικής επιλογής, δηλαδή η αντικατάσταση της δαπάνης των “απολογιστικών εργασιών” με αντίστοιχα τιμολογημένες εργασίες, βάσει των άρθρων του εγκεκριμένου “Ενιαίου Τιμολογίου Έργων”, με αύξηση όσων ποσοτήτων ενδέχεται να προκύψουν». Και κατέληξε ο κ. Υφαντής: «Ως εκ τούτου αν και ο προϋπολογισμός μελέτης παρουσιάζεται αυξημένος, το τελικό αποτέλεσμα με την τιμολόγηση όλων των εργασιών, είναι ασφαλέστερο, αποδοτικότερο και οπωσδήποτε πλέον αξιόπιστο, τηρουμένων των αναλογιών και των διαθέσιμων στοιχείων και δεδομένων, σε σχέση με τις “απολογιστικές εργασίες”». Να υπενθυμίσουμε πως το μήκος των εργασιών είναι από την οδό ασυρμάτου Αρόης Χ.Θ.1+357 έως την πλατεία Ταμπαχάνα Χ.Θ.2+872,58 και έχει προϋπολογισμό 25,8 εκατ. ευρώ.
Αναρτήθηκε από ellada στις 7:26 μ.μ. Δεν υπάρχουν σχόλια:
Λήξη 2ου Συνεδρίου Νεότητος Ιεράς Συνόδου.
Με επιτυχία ολοκληρώθηκαν οι εργασίες του 2ου Πανελληνίου Συνεδρίου των Υπευθύνων Ιερέων Νεότητος και Στελεχών του Νεανικού έργου των Ιερών Μητροπόλεων της Εκκλησίας της Ελλάδος, που φιλοξενήθηκαν στις κατασκηνώσεις της Ιεράς Μητροπόλεως Αιτωλίας και Ακαρνανίας, στην Ρίζα Αντιρίου. Το θέμα ήταν: «Μέθοδοι και τρόποι διδασκαλίας των κατηχητικών μαθημάτων», ενώ όλες τις εργασίες του Συνεδρίου κατηύθυνε ο πανοσιολογιώτατος αρχιμ. Πολύκαρπος Μπόγρης, ως υπεύθυνος της Επιτροπής Χριστιανικής Αγωγής της Νεότητος της Ιεράς Συνόδου. Οι 120 συμμετέχοντες σύνεδροι από 50 Ιερές Μητροπόλεις της Εκκλησίας της Ελλάδος είχαν τη δυνατότητα για ένα γόνιμο και εποικοδομητικό προβληματισμό συμμετέχοντας στις 8 ομάδες εργασίας οι οποίες ασχολήθηκαν τόσο με τις ιδιαιτερότητες των παιδιών που κατηχούμε, όσο και με την δημιουργία πρωτότυπων κατηχητικών μαθημάτων. Τις εργασίες του Συνεδρίου παρηκολούθησαν ο Σεβασμιώτατος Μητροπολίτης μας κ. Κοσμάς καθώς επίσης και ο Σεβασμιώτατος Μητροπολίτης Σισανίου και Σιατίστης κ. Παύλος, οι οποίοι συμμετείχαν ενεργά τόσο στο διάλογο, όσο και στις ομάδες εργασίας και τις τρείς ημέρες του συνεδρίου. Σήμερα τελευταία ημέρα παρουσιάστηκαν τα πορίσματα των ομάδων εργασίας στην ολομέλεια των συνέδρων, όπου ο Σεβασμιώτατος Ποιμενάρχης μας Μητροπολίτης Αιτωλίας και Ακαρνανίας κ. Κοσμάς έκλεισε τις εργασίες τονίζοντας την ανάγκη να παραμείνουμε με ενθουσιασμό στη διακονία των νέων ανθρώπων, πυρακτωμένοι με ζήλο και αγάπη, γνωρίζοντας ότι το έργο που επιτελείται είναι έργο Θεού. Μεταξύ άλλων, ο Σεβασμιώτατος Μητροπολίτης μας επεσήμανε ότι «δεν είμαστε λίγοι αλλά είμαστε πολλοί στη διακονία του Ευαγγελίου» και δεν πρέπει σε καμιά περίπτωση να απογοητευόμαστε από τις όποιες δυσκολίες μας παρουσιαστούν, έχοντας ως κύριο στόχο «να γίνουμε όργανα της Χάριτος του Κυρίου και Θεού μας, οδηγώντας στο μυστήριο της σωτηρίας τις νεανικές ψυχές, κατά το παράδειγμα του Αγίου Κοσμά του Αιτωλού, ο οποίος προτίμησε να θυσιάσει τον εαυτό του για τη σωτηρία των άλλων ανθρώπων» . Αξίζει να σημειωθεί ότι οι συμμετέχοντες ευχαρίστησαν ιδιαιτέρως τον Σεβασμιώτατο Μητροπολίτη μας για την πλουσιοπάροχη φιλοξενία που τους παρασχέθηκε σε κάθε επίπεδο.
Σε νέα γραφεία οι υπηρεσίες της Αποκεντρωμένης Διοίκησης στη Σπάρτη.
Τα νέα γραφεία της Αποκεντρωμένης Διοίκησης Πελοποννήσου, Δυτικής Ελλάδας και Ιονίου, στη Σπάρτη, που στεγάζονται, πλέον, στο Διοικητήριο της πόλης, εγκαινίασε, σήμερα, ο Γενικός Γραμματέας Μανώλης Αγγελάκας, παρουσία του Μητροπολίτη Μονεμβασίας και Σπάρτης κ. Ευσταθίου, της Αντιπεριφερειάρχου Λακωνίας Αδαμαντίας Τζανετέα, του Προέδρου του Περιφερειακού Συμβουλίου Πελοποννήσου Γιώργου Πουλοκέφαλου, του Δημάρχου Σπάρτης Σταύρου Αργιτάκου και στελεχών και υπαλλήλων της Α.Δ. Σε σύντομο χαιρετισμό του, ο κ. Αγγελάκας, αφού ευχαρίστησε το προσωπικό για το έργο που παράγει προς εξυπηρέτηση του πολίτη, αλλά και της Τοπικής Αυτοδιοίκησης, τόνισε ότι με τη συστέγαση των υπηρεσιών στα νέα σύγχρονα γραφεία, στο Διοικητήριο της Σπάρτης, προάγεται και ενισχύεται στο μεγαλύτερο δυνατό βαθμό η σχέση και η συνεργασία της Αποκεντρωμένης Διοίκησης με την Περιφέρεια Πελοποννήσου. «Κάναμε ένα ακόμα βήμα κόντρα στη γραφειοκρατία, με τελικό αποδέκτη τον απλό πολίτη», κατέληξε ο Γενικός Γραμματέας. Μετά τα εγκαίνια, ο κ. Αγγελάκας είχε συνάντηση εργασίας με την Αντιπεριφερειάρχη Λακωνίας Αδαμαντίας Τζανετέα, ενώ αργότερα, μετέβη στο Δημαρχείο της Σπάρτης, όπου είχε εκτενή συνεργασία με το Δήμαρχο Σταύρο Αργιτάκο, για τρέχοντα ζητήματα της περιοχής. Αργά το μεσημέρι, ο Γενικός Γραμματέας επισκέφθηκε δασικά έργα στον ορεινό όγκο του Πάρνωνα, που κατασκευάστηκαν από τη Δ/ση Δασών Λακωνίας.
Αναρτήθηκε από ellada στις 7:23 μ.μ. Δεν υπάρχουν σχόλια:
Σύσκεψη στο Υπ. Οικ. για επιτάχυνση της επιστροφής ΦΠΑ στους αγρότες.
Ο Αναπληρωτής Υπουργός Αγροτικής Ανάπτυξης και Τροφίμων κ. Μάξιμος Χαρακόπουλος μετέβη στο Υπουργείο Οικονομικών όπου είχε συνάντηση με τον Υφυπουργό Οικονομικών κ. Γιώργο Μαυραγάνη και το Γενικό Γραμματέα Δημοσίων Εσόδων κ. Χάρη Θεοχάρη για την επιτάχυνση των διαδικασιών της επιστροφής του ΦΠΑ σε αγρότες του ειδικού καθεστώτος. Στη σύσκεψη αποφασίστηκε η Γενική Γραμματεία Δημοσίων Εσόδων να παρεμβαίνει στις ΔΟΥ όπου σημειώνονται καθυστερήσεις, προκειμένου οι αγρότες να λάβουν το συντομότερο δυνατό τα χρήματα που δικαιούνται από την επιστροφή ΦΠΑ.
ΠΡΟΣΚΛΗΣΗ ΓΙΑ ΤΟ 1ο ΦΕΣΤΙΒΑΛ ΠΑΡΑΔΟΣΙΑΚΟΥ ΧΟΡΟΥ.
ΥΠΟΓΡΑΦΗ ΣΥΜΒΑΣΗΣ ΑΠΟ ΤΟ ΔΗΜΑΡΧΟ ΑΓΡΙΝΙΟΥ ΚΑΙ ΤΟΝ ΑΝΑΔΟΧΟ ΕΡΓΟΛΑΒΟ ΓΙΑ ΤΗΝ ΑΝΑΠΛΑΣΗ ΣΤΟΝ ΠΑΛΑΙΟ ΜΥΛΟ ΑΓΡΙΝΙΟΥ.
Υπεγράφη σήμερα, (Τετάρτη 28 Αυγούστου) μεταξύ του Δημάρχου Αγρινίου κ. Παύλου Μοσχολιού και του αναδόχου του έργου, η σύμβαση για την κατασκευή του έργου «ΔΙΑΜΟΡΦΩΣΗ ΧΩΡΟΥ ΠΑΛΑΙΟΥ ΜΥΛΟΥ ΑΓΡΙΝΙΟΥ». Ο προϋπολογισμός του έργου είναι 720.000,00 € και χρηματοδοτείται από το ΕΣΠΑ. Σύμφωνα με την τεχνική περιγραφή προβλέπεται η ανάπλαση της περιοχής που εκτείνεται ανατολικά της πλατείας Μητροπολίτου Χριστοφόρου και περιλαμβάνει τρεις πεζοδρόμους. Συγκεκριμένα, θα γίνει οριοθέτηση παρτεριών, κατασκευή φρεατίων, αποχετεύσεις όμβριων υδάτων, δενδροφύτευση του χώρου με καλλωπιστικά δέντρα και θάμνους, επιστρώσεις και επενδύσεις με κεραμικά τούβλα και ορθογωνισμένες πλάκες, καθώς και πεζοδρόμηση της οδού Σοφοκλέους. Επίσης, θα γίνει ανακατασκευή της παιδικής χαράς και θα αντικατασταθούν τα παλιά μεταλλικά όργανα με καινούργια με σύγχρονες προδιαγραφές. Μετά την υπογραφή της σύμβασης ο Δήμαρχος Παύλος Π. Μοσχολιός δήλωσε τα εξής: «Υπογράψαμε σήμερα με τον ανάδοχο εργολάβο το συμφωνητικό για το έργο «ΔΙΑΜΟΡΦΩΣΗ ΧΩΡΟΥ ΠΑΛΑΙΟΥ ΜΥΛΟΥ ΑΓΡΙΝΙΟΥ». Πρόκειται για μια σημαντική παρέμβαση στην Αγία Τριάδα, στην πλατεία Μητροπολίτου Χριστοφόρου ή για τους παλαιότερους, στην περιοχή του παλαιού μύλου, που θα αναβαθμίσει την ποιότητα ζωής των κατοίκων σε μια πυκνοδομημένη περιοχή, όπου σήμερα έχει αρκετά προβλήματα. Σύμφωνα με την μελέτη προβλέπεται η ανάπλαση αυτού του χώρου και η ενοποίησή του με την πλατεία Τρία Φανάρια, η κατασκευή πεζοδρόμων και η ανακατασκευή της παιδικής χαράς για τις ανάγκες παιδιών και γονέων της ευρύτερης περιοχής. Το έργο είναι ενταγμένο στο ΕΣΠΑ, ο προϋπολογισμός του είναι 720.000,00 € και σε 12 μήνες από σήμερα, που υπογράψαμε το συμφωνητικό, ο εργολάβος είναι υποχρεωμένος να το παραδώσει. Με αυτή την παρέμβαση και σε συνδυασμό με τα αντίστοιχα έργα ανάπλασης που εκτελούνται, η πόλη θα αποκτήσει ένα σημαντικό, αναβαθμισμένο οικιστικό περιβάλλον και νέες δυνατότητες ανάπτυξης.»
Αναρτήθηκε από ellada στις 7:17 μ.μ. Δεν υπάρχουν σχόλια:
ΝΤΑΝΤΑ ΕΞ ΟΥΡΑΝΟΥ.
ΚΗΠΟΘΕΑΤΡΟ ΔΗΜΟΤΙΚΟΥ ΠΑΡΚΟΥ
Τρίτη 3 Σεπτεμβρίου στις 9:15 μ.μ.
ΝΤΑΝΤΑ ΕΞ ΟΥΡΑΝΟΥ με την Ταμίλλα Κουλίεβα και το Φώτη Σπύρο
Σκηνοθεσία Ταμίλλα Κουλίεβα
Το θέατρο Κολοσσαίον παρουσιάζει την εκπληκτική θεατρική μουσική παράσταση «ΝΤΑΝΤΑ ΕΞ ΟΥΡΑΝΟΥ», που έχει αγαπηθεί από εκατομμύρια ανθρώπους κάθε ηλικίας σε όλο τον κόσμο. Στο ρόλο της «σχεδόν τέλειας» νταντάς, πρωταγωνιστεί η καταξιωμένη ηθοποιός Ταμίλλα Κουλίεβα η οποία σκηνοθετεί και την παράσταση. Στην παράσταση πρωταγωνιστεί και ο αγαπημένος ηθοποιός Φώτης Σπύρος. Η πολυαγαπημένη μαγική νταντά των παιδιών, προσγειώνεται … από τον ουρανό και αναλαμβάνει τα παιδιά μιας πλούσιας οικογένειας μ’ ένα πολύ αυστηρό πατέρα και αλλάζει όλη τους τη ζωή. Κάθε αγγαρεία μετατρέπεται σε παιχνίδι, κάθε συνηθισμένη μέρα σε μια ξεχωριστή περιπέτεια. Μαζί θα γνωρίσουν αξέχαστους χαρακτήρες, ανάμεσα τους και τον σούπερ ταλαντούχο καπνοδοχοκαθαριστή που με τη βοήθεια του, θα ανακαλύψουν πόσο σημαντικός είναι ο ένας για τον άλλον. Με φαντασία και δημιουργικότητα θα ταξιδέψουν και θα περιπλανηθούν στον κόσμο και θα έρθουν σε επαφή με μοναδικές εμπειρίες και συγκινήσεις. Δράκοι, Ινδιάνοι, Εσκιμώοι, Αφρικανικές φυλές, ο αυτοκράτορας της Κίνας, η αγελάδα που χορεύει, ο βασιλιάς και ο γελωτοποιός του, μαγικά πιάτα, σε μια θεατρική υπερπαραγωγή με εναλλαγή 100 κουστουμιών και 80 χαρακτήρων επί σκηνής. Τραγούδια, χορός, γέλιο, ανατροπές και μαγεία σε μια θεατρική παράσταση που θα ενθουσιάσει αλλά και θα αλλάξει τη διάθεση κάθε οικογένειας για τη ζωή. Μια θεατρική παράσταση για κάθε ηλικία, που δεν πρέπει να χάσετε . Παίζουν: Ταμίλλα Κουλίεβα, Φώτης Σπύρος, Πάνος Αργυριάδης, Σέβη Δονσούζη, Αλέξανδρος Καλτζίδης, Κωνσταντίνος Κοτρότσιος, Στέλλα Κοπάνου, Έλενα Παντελίδου, Αγάπη Παπαθανασιάδου, Περικλής Σταύρου, Θεοδόσης Φυλακτός και οι μικρές Βασιλική Ζαφειρίου, Κλέα Κωνσταντινίδου, και ο μικρός Στέφανος Καλτζίδης. Σκηνοθεσία: Ταμίλλα Κουλίεβα Χορογραφία: Μαριάνθη Ψωματάκη Σκηνογραφία - Ενδυματολογία: Αθανάσιος Κολαλάς Ειδικές κατασκευές-μάσκες: Δήμητρα Γιοβάνη, Άννα-Μαρία Βασιακ Επιμέλεια μουσικής: Μπάμπης Καραμανίδης, Πάνος Αργυριάδης Ηχοληψία: Γιάννης Κυρατζής Φωτισμοί : Τρύφων Κεχαγιάς Βοηθός Σκηνοθέτη: Εύα Κουμανδράκη Βοηθός σκηνογράφου, ενδυματολόγου: Μαρία Μακρή Κατασκευή σκηνικών: Ανδρέας Κουλμπερτίεβ Προπώληση εισιτηρίων στα γραφεία της Κοινωφελούς Επιχείρησης Δήμου Αγρινίου Δαγκλή 27 τηλ. 26410 55655 10:00 π.μ - 2:00μ.μ. Τιμή εισιτηρίου: Παιδικά, φοιτητικά 8€, Ενηλίκων 12€, Άνεργοι, πολύτεκνοι : 8€
Αναρτήθηκε από ellada στις 7:14 μ.μ. Δεν υπάρχουν σχόλια:
'Υπεγράφη η ΚΥΑ για την απλοποίηση των διαδικασιών ένταξης στις «Γεωργοπεριβαλλοντικές ενισχύσεις του μέτρου 2.1.4 του Προγράμματος Αγροτικής Ανάπτυξης Π.Α.Α 2007-2013 Αλέξανδρος Μπαλτατζής».
Υπεγράφη σήμερα, Τρίτη 27 Αυγούστου 2013, από τους Υπουργούς Αγροτικής Ανάπτυξης και Τροφίμων κ. Αθανάσιο Τσαυτάρη, Ανάπτυξης κ. Κωστή Χατζηδάκη και Αναπληρωτή Υπουργό Οικονομικών κ.Χρήστο Σταϊκούρα, η Κοινή Υπουργική Απόφαση που τροποποιεί την αρχική ΚΥΑ και διευκολύνει τις εντάξεις στις «Γεωργοπεριβαλλοντικές ενισχύσεις στο πλαίσιο ορισμένων δράσεων του μέτρου 2.1.4 του Προγράμματος Αγροτικής Ανάπτυξης Π.Α.Α 2007-2013 Αλέξανδρος Μπαλτατζής». Μετά την υπογραφή της σχετικής τροποποίησης, θα αρχίσουν άμεσα οι αξιολογήσεις από τις τοπικές Διευθύνσεις Αγροτικής Οικονομίας και Κτηνιατρικής για τη βιολογική γεωργία, τη βιολογική κτηνοτροφία τις σπάνιες ελληνικές φυλές ζώων και τη μείωση της νιτρορρύπανσης. Οι εντάξεις θα γίνουν με βάση τα ποσά που έχουν κατανεμηθεί σε κάθε Περιφέρεια. Όσες Περιφέρειες ετοιμαστούν νωρίτερα, οι δικαιούχοι των μέτρων θα ενταχθούν νωρίτερα και θα υποβάλουν τις αιτήσεις τους μετά από την ένταξη. Με αφορμή την υπογραφή της ΚΥΑ ο Υπουργός Αγροτικής Ανάπτυξης και Τροφίμων κ. Αθανάσιος Τσαυτάρης, τόνισε ότι «καταβάλλουμε κάθε προσπάθεια, ώστε να μεγιστοποιήσουμε, μέσω της απλοποίησης του καθεστώτος ένταξης των δικαιούχων του προγράμματος, την απορρόφηση των Κοινοτικών και Εθνικών πόρων που εντάσσονται στο πρόγραμμα «Αλέξανδρος Μπαλτατζής», με γνώμονα πάντα το συμφέρον των Ελλήνων παραγωγών και κτηνοτρόφων, την αειφόρο διαχείριση των φυσικών πόρων, την προστασία του περιβάλλοντος και την ορθή καταβολή των ενισχύσεων. Το μέτρο αυτό στηρίζει μεθόδους γεωργικής παραγωγής που αποσκοπούν κατά κύριο λόγο στην προστασία του περιβάλλοντος, στη διατήρηση της βιοποικιλότητας, στην προστασία των σημαντικών φυλών εκτρεφόμενων ζώων του τόπου μας κ.α Η ορθή και έγκαιρη αξιοποίηση των εθνικών και κοινοτικών πόρων για την υποστήριξη του Έλληνα αγρότη αποκτά ακόμη μεγαλύτερη σπουδαιότητα στη σημερινή δύσκολη συγκυρία».
2ο Πανελλήνιο Συνέδριο Νεότητος Ιεράς Συνόδου.
Στις κατασκηνώσεις της Ιεράς Μητροπόλεως Αιτωλίας και Ακαρνανίας, στην Ρίζα Αντιρίου, ξεκίνησε χθές τις εργασίες του το 2ο Πανελλήνιο Συνέδριο των Υπευθύνων Ιερέων Νεότητος και Στελεχών του Νεανικού έργου των Ιερών Μητροπόλεων της Εκκλησίας της Ελλάδος. Το θέμα του Συνεδρίου είναι: «Μέθοδοι και τρόποι διδασκαλίας των κατηχητικών μαθημάτων». Το συνέδριο ξεκίνησε με την ακολουθία του αγιασμού που ετέλεσε ο Σεβασμιώτατος Μητροπολίτης Φθιώτιδος κ. Νικόλαος, πρόεδρος της Συνοδικής Επιτροπής Χριστιανικής Αγωγής της Νεότητος. Στην τελετή παρέστησαν επίσης οι Σεβασμιώτατοι Μητροπολίτες Ναυπάκτου και Αγίου Βλασίου κ. Ιερόθεος, Σισανίου και Σιατίστης κ. Παύλος και ο Μητροπολίτης Αιτωλίας και Ακαρνανίας κ. Κοσμάς ο οποίος φιλοξενεί τις εργασίες του Συνεδρίου. Ο Σεβασμιώτατος Μητροπολίτης Φθιώτιδος κ. Νικόλαος στη προσφώνησή του προς τους συνέδρους μετέφερε τις ευχές του Μακαριωτάτου Αρχιεπισκόπου Αθηνών και πάσης Ελλάδος κ. Ιερωνύμου και στη συνέχεια κατέθεσε σκέψεις για την ανάγκη αναζωογονήσεως της κατηχητικής προσπάθειας της Εκκλησίας μας. Συνεχάρη όλους τους εκπροσώπους των Ιερών Μητροπόλεων για το έργο που επιτελούν και τους προέτρεψε να δώσουν ότι καλύτερο διαθέτουν στο κατηχητικό έργο. Μετά το Σεβασμιώτατο Μητροπολίτη Φθιώτιδος κ. Νικόλαο έλαβαν τον λόγο κατά σειράν οι Σεβασμιώτατοι Μητροπολίτες Ναυπάκτου και Αγίου Βλασίου κ. Ιερόθεος, Σισανίου και Σιατίστης κ. Παύλος και Αιτωλίας και Ακαρνανίας κ. Κοσμάς οι οποίοι ευχήθηκαν επιτυχία εις το Συνέδριο. Κατόπιν πραγματοποιήθηκε η κεντρική ομιλία του Συνεδρίου από τον Αιδεσιμολ. Πρωτοπρεσβύτερο π. Ευάγγελο Μαρκαντώνη, Θεολόγο-Χημικό με θέμα: «Μέθοδοι και τρόποι διδασκαλίας των κατηχητικών μαθημάτων. Νέες παιδαγωγικοί μέθοδοι». Σήμερα δεύτερη μέρα του Συνεδρίου, οι σύνεδροι θα εργασθούν σε ομάδες εργασίας ενώ θα παρουσιασθούν τα πορίσματα των ομάδων αυτών στην ολομέλεια του Συνεδρίου την τελευταία ημέρα των εργασιών του. Οι εργασίες του Β’ Πανελληνίου Συνεδρίου των Υπευθύνων Ιερέων Νεότητος και Κατηχητών των Ιερών Μητροπόλεων της Εκκλησίας της Ελλάδος άρχισαν με ευοίωνες προοπτικές και με την συμμετοχή 120 συνέδρων, περισσοτέρων από κάθε άλλη φορά από 50 Ιερές Μητροπόλεις, πράγμα που αποδεικνύει το ενδιαφέρον για την τόνωση τους έργου της κατηχήσεως. Οι εργασίες του Συνεδρίου ολοκληρώνονται την Τετάρτη 28 Αυγούστου.
Λαϊκές συνελεύσεις στις Τοπικές Κοινότητες του Δήμου Ιεράς Πόλεως Μεσολογγίου.
Στην Τοπική Κοινότητα των Ελληνικών, παρουσία του Δημάρχου Ιεράς Πόλεως Μεσολογγίου Παναγιώτη Κατσούλη, των Αντιδημάρχων Δημήτρη Κοταντάκη, Δημήτρη Καραδήμα και Γιάννη Μαστρανδρέου, του Προέδρου και του Αντιπροέδρου του Πνευματικού Κέντρου, Αριστείδη Καββάγια και Κώστα Καλτσούλα και του Προέδρου της Δημοτικής Ενότητας Μεσολογγίου Διονύση Παπαδημητρόπουλου, ξεκίνησαν τη Δευτέρα 26 Αυγούστου οι Λαϊκές Συνελεύσεις στις Τοπικές Κοινότητες του Δήμου Ιεράς Πόλεως Μεσολογγίου. Ο Πρόεδρος της Τοπικής Κοινότητας Ελληνικών Χρήστος Στέλιος, κατά την τοποθέτηση του αναγνώρισε τις προσπάθειες της Δημοτικής Αρχής, παρά την οικονομική κρίση. Στη συνέχεια κατέθεσε μια σειρά από αιτήματα με τα οποία πιστεύει πως θα τονωθεί η ανάπτυξη της περιοχής Ελληνικών. Στη συνέχεια οι κάτοικοι κατέθεσαν τους προβληματισμούς τους και τις προτάσεις τους για την περιοχή τους. Ο Δήμαρχος Ιεράς Πόλεως Μεσολογγίου Παναγιώτης Κατσούλης δήλωσε: “ Ξεκινήσαμε σήμερα από τα Ελληνικά τον κύκλο των Συνελεύσεων στα Τοπικά Διαμερίσματα του δήμου μας, για να συζητήσουμε με τους δημότες, να εξετάσουμε τα προβλήματα, την εξέλιξη των παρεμβάσεων που έχουν γίνει μέχρι σήμερα και το κατά πόσο αυτές επηρέασαν θετικά την ζωή των κατοίκων, αλλά και να προγραμματίσουμε τις επόμενες. Σήμερα στα Ελληνικά έγινε συζήτηση ουσίας με τους κατοίκους και το Τοπικό Συμβούλιο. Από την πλευρά της δημοτικής αρχής θα επεξεργαστούμε όλες οι προτάσεις που ειπώθηκαν και θα προχωρήσουμε στην διαδικασία υλοποίησης, όσων εξ αυτών το επιτρέπει η οικονομική μας δυνατότητα.” Οι επόμενες συνελεύσεις θα πραγματοποιηθούν στα Μούσουρα την Τρίτη 27 Αυγούστου, στις 08:00 μμ στο καφενείο του Ζώη Κασσαβέτη και στον Άγιο Γεώργιο, την Τετάρτη 28 Αυγούστου στη πλατεία του χωριού.
Ταξιδεύοντας με λεωφορείο.
Αν επιλέξουμε να ταξιδέψουμε με λεωφορεία των ΚΤΕΛ, έχουμε κάποια δικαιώματα: Υποχρεώσεις των Συγκοινωνιακών φορέων Οι συγκοινωνιακοί φορείς και τα όργανα αυτών, υποχρεούνται να: 1. Εξυπηρετούν τις τακτικές λεωφορειακές γραμμές, που υπάγονται σε καθένα από αυτά. 2. Μεριμνούν για την καθαριότητα, την ευπρεπή εμφάνιση, την ασφαλή κυκλοφορία των λεωφορείων, καθώς και τη συντήρηση με σκοπό τη μείωση περιβαλλοντικών επιπτώσεων από τη χρήση τους. Την υποχρέωση αυτή έχουν και οι ιδιοκτήτες των λεωφορείων. 3. Εισπράττουν τα καθορισμένα αντίτιμα εισιτηρίων και αναρτούν σε εμφανή θέση το ισχύον τιμολόγιο. Με την επιφύλαξη μειωμένων κομίστρων για κοινωνικούς λόγους, το αντίτιμο εισιτηρίου και γενικά οι όροι σύμβασης που εφαρμόζονται από τους συγκοινωνιακούς φορείς προσφέρονται στο ευρύ κοινό χωρίς καμία άμεση ή έμμεση διάκριση λόγω της εθνικότητας του επιβάτη, ή του τόπου εγκατάστασης του συγκοινωνιακού φορέα ή των πωλητών εισιτηρίων (πρακτόρων), ή της μεταφοράς ατόμων με αναπηρία ή μειωμένης κινητικότητας. 4. Τηρούν με ακρίβεια τα καθορισμένα δρομολόγια και δρομολογούν έκτακτα όποτε το επιβάλλουν οι ανάγκες εξυπηρέτησης του επιβατικού κοινού. 5. Διατηρούν σε καλή κατάσταση σταθμούς, πρακτορεία άφιξης και αναχώρησης λεωφορείων και στέγαστρα αναμονής επιβατών, τοποθετούν πινακίδες αφετηριών και στάσεων και λαμβάνουν γενικά κάθε μέτρο χρήσιμο για την εξυπηρέτηση του επιβατικού κοινού. 6. Πληροφορούν το επιβατικό κοινό για το δίκτυο και τα δρομολόγια των επιβατικών γραμμών, καθώς και για κάθε άλλο χρήσιμο στοιχείο, συμπεριλαμβανομένων και των δικαιωμάτων τους βάσει της παρούσας απόφασης. Πληροφόρηση στους επιβάτες παρέχεται και κατά τη διάρκεια της μεταφοράς, εφόσον ζητηθεί και, ει δυνατόν, σε προσιτή μορφή. 7. Προβαίνουν σε κρατήσεις θέσεων χωρίς επιπλέον κόστος για κάθε επιβάτη συμπεριλαμβανομένων των ατόμων με αναπηρία ή μειωμένη κινητικότητα. Η κράτηση θέσεων είναι υποχρεωτική για το Κ.Τ.Ε.Λ. έως και μία ώρα πριν την εκτέλεση του δρομολογίου. 8. Μεριμνούν για την ασφαλή μεταφορά των επιβατών, των αποσκευών αυτών και των ασυνόδευτων μικροδεμάτων. 9. Μεριμνούν για την ακριβή εκτέλεση του προγραμματισμένου έργου, ιδίως όσον αφορά τη συχνότητα, την τήρηση των δρομολογίων, του χρόνου διαδρομής. 10. Μεριμνούν για την ικανοποιητική εξυπηρέτηση των επιβατών κατά τη διάρκεια της μεταφοράς και κατά την παραμονή τους στους χώρους αναμονής και άφιξης − αναχώρησης λεωφορείων. 11. Διαθέτουν οργανωμένες υπηρεσίες πληροφοριών (Γραφείο εξυπηρέτησης κοινού) στους σταθμούς άφιξης αναχώρησης. 12. Διαθέτουν οργανωμένη υπηρεσία παραλαβής δεμάτων και φύλαξης απολεσθέντων αντικειμένων. 13. Απαγορεύουν τη μεταφορά εύφλεκτων και εκρηκτικών υλών. 14. Απαγορεύουν τη μεταφορά ζώων, πλην των περιπτώσεων ζώων συνοδείας αναπήρων ή μικρών κατοικίδιων ζώων, που μεταφέρονται με κατάλληλα για το σκοπό αυτόν μέσα. 15. Τοποθετούν τόσο στους σταθμούς και τα πρακτορεία όσο και μέσα στα λεωφορεία «Κιβώτια παραπόνων υποδείξεων». 16. Απαγορεύουν τη μεταφορά παιδιών ηλικίας μέχρι έξι (6) ετών χωρίς πρόσωπο που να τα συνοδεύει. Το συνοδεύον τα παιδιά αυτά πρόσωπο επιμελείται της ασφαλούς μεταφοράς αυτών και καταλαμβάνουν μαζί με το παιδί μία θέση επιβάτη η οποία ευρίσκεται όπισθεν άλλου καθίσματος. 17. Επιτρέπουν σε παιδιά ηλικίας από έξι (6) έως δεκαπέντε (15) ετών να χρησιμοποιούν ανά τρία διπλό, ενιαίο κατά την έδρα και ερεισίνωτο, κάθισμα, εφ’ όσον ευρίσκεται όπισθεν άλλου καθίσματος επιβάτη. 18. Παρακολουθούν σε περιπτώσεις δυσμενών καιρικών συνθηκών, τα σχετικά δελτία των μέσων ενημέρωσης και όταν παρίσταται ανάγκη, λόγω διακοπής συγκοινωνιών μέσω πορθμείων ή άλλων θέσεων, λαμβάνουν τα αναγκαία μέτρα (αναβολή δρομολογίων, ενημέρωση του επιβατικού κοινού κατά το χρόνο αναχωρήσεως κ.λ.π.) προς αποφυγή οποιασδήποτε ταλαιπωρίας του επιβατικού κοινού που είναι δυνατόν να προληφθεί. 19. Επιστρέφουν το 70% της τιμής του εισιτηρίου στον επιβάτη σε περίπτωση που ακυρώσει την κράτηση της θέσεως σε δρομολόγιο υπεραστικής γραμμής 8 ώρες τουλάχιστον προ της αναχωρήσεως, ή το 50% σε περίπτωση που ακυρώσει την κράτηση της θέσεως εντός8 ωρών προ της ώρας αναχωρήσεως. 20. Τροποποιούν τα εισιτήρια, αντί της προηγούμενης ακύρωσης, όσον αφορά τη ημερομηνία του ταξιδιού ήτα μεταβιβάζουν σε άλλα πρόσωπα χωρίς καμία επιβάρυνση των προσώπων αυτών (επιβαλλομένης στην περίπτωση μεταβιβάσεως κανονικού εισιτηρίου σε πρόσωπο το οποίο δικαιούται εισιτήριο μειωμένης τιμής ή ελευθέρας διακινήσεως της επιστροφής των αντιστοίχων χρημάτων στον αρχικό κάτοχο του εισιτηρίου). Εφόσον σε κάθε περίπτωση (ακύρωσης ή μεταβολής του προορισμού ή δρομολογίου ή αλλαγής επιβάτη ή αλλαγής ημερομηνίας) υπάρχει θεώρηση επί του εισιτηρίου από τον αρμόδιο υπάλληλο του ΚΤΕΛ και μόνον. 21. Αναρτούν τον Χ.Υ.Κ. σε εμφανή σημεία των σταθμών και πρακτορείων άφιξης και αναχώρησης λεωφορείων όσο και μέσα σε αυτά και τον διαθέτουν στο επιβατικό κοινό με κάθε πρόσφορο μέσο και ανάλογα με την περίπτωση και στο διαδίκτυο. Οι συγκοινωνιακοί φορείς ή οι πράκτορες τους δύνανται να αρνούνται να δεχθούν κράτηση, να εκδώσουν ή να παράσχουν κατ’ άλλο τρόπο εισιτήριο σε, ή να επιβιβάσουν, άτομα λόγω αναπηρίας ή μειωμένης κινητικότητας, μόνο: 1. για να συμμορφωθούν προς τις ισχύουσες απαιτήσεις ασφαλείας που ορίζει το διεθνές, κοινοτικό ή εθνικό δίκαιο, ή τις απαιτήσεις υγείας και ασφαλείας που ορίζουν οι αρμόδιες αρχές 2. όταν ο σχεδιασμός του οχήματος ή η υποδομή, συμπεριλαμβανομένων των στάσεων λεωφορείων και των τερματικών σταθμών, καθιστά αδύνατο να πραγματοποιηθεί η επιβίβαση, η αποβίβαση ή η μεταφορά του ατόμου με αναπηρία ή με μειωμένη κινητικότητα κατά τρόπο ασφαλή και λειτουργικά εφικτό. Υποχρεώσεις προσωπικού Το προσωπικό των συγκοινωνιακών φορέων, καθώς και οι ιδιοκτήτες λεωφορείων που υπάγονται εξαιτίας της εργασίας τους σε μία από τις κατηγορίες του προσωπικού οφείλουν: 1. Να έχουν ευπρεπή εμφάνιση και να φέρουν την ειδική στολή για όσους επιβάλλεται, κατά την ώρα της Υπηρεσίας διατηρημένη σε καλή κατάσταση. 2. Να συμπεριφέρονται προς το επιβατικό κοινό με ευγένεια, σοβαρότητα και προθυμία και να φροντίζουν για την πλήρη και άμεση εξυπηρέτησή του. 3. Να επιδεικνύουν ιδιαίτερη επιμέλεια και προσοχή όταν πρόκειται για εμποδιζόμενα άτομα (ηλικιωμένα πρόσωπα, έγκυες γυναίκες και άτομα με ειδικές ανάγκες). 4. Να δίδουν με προθυμία κάθε χρήσιμη πληροφορία που ανάγεται στην αρμοδιότητά τους, ιδίως για τα δρομολόγια, αφίξεις αναχωρήσεις λεωφορείων κ.λ.π. 5. Να μην καπνίζουν κατά τη διάρκεια του δρομολογίου. 6. Να επιμελούνται με υπευθυνότητα της παραλαβής και παράδοσης των αποσκευών των επιβατών και των ασυνόδευτων μικροδεμάτων. 7. Οι ελεγκτές των εισιτηρίων να επιδεικνύουν την υπηρεσιακή τους ταυτότητα κατά τη διάρκεια του ελέγχου. 8. Οι οδηγοί των λεωφορείων να τοποθετούν το ονοματεπώνυμό τους σε ορισμένη θέση και να αλλάζουν την οθόνη του λεωφορείου. 9. Να μεριμνούν ώστε οι επιβάτες να μην ανοίγουν τα παράθυρα του λεωφορείου όταν λειτουργεί ο κλιματισμός ή όταν αντιτίθενται άλλοι επιβάτες σε αυτό. 10. Να μην επιτρέπουν στους επιβάτες να προβαίνουν σε οποιαδήποτε ενέργεια που μπορεί να προκαλέσει φθορά στο λεωφορείο. 11. Να μην επιτρέπουν στους επιβάτες να καπνίζουν μέσα στο λεωφορείο. 12. Να συνιστούν στους επιβάτες να παραχωρούν τη θέση τους σε άτομα που χρήζουν βοηθείας (έγκυες, ηλικιωμένοι, άτομα με ειδικές ανάγκες) κατά τη διάρκεια δρομολογίων με λεωφορεία στα οποία επιτρέπεται η μεταφορά όρθιων επιβατών. Οι συγκοινωνιακοί φορείς και οι φορείς διαχείρισης των τερματικών σταθμών μεριμνούν για την κατάρτιση του προσωπικού τους στα θέματα που αναφέρονται στα δικαιώματα καταναλωτών καθώς και αποζημίωσης αυτών. Δικαιώματα καταναλωτών καθώς και αποζημίωσης αυτών 1. Οι συγκοινωνιακοί φορείς θα πρέπει να διαθέτουν μηχανισμό διεκπεραίωσης των καταγγελιών επιβατών που σχετίζονται με δικαιώματα και υποχρεώσεις που καθορίζονται με την παρούσα. Οι επιβάτες που επιθυμούν να υποβάλουν καταγγελία στο συγκοινωνιακό φορέα, οφείλουν να το πράξουν εντός τριών μηνών από την ημερομηνία κατά την οποία παρασχέθηκε ή θα έπρεπε να έχει παρασχεθεί η υπηρεσία της τακτικής λεωφορειακής γραμμής. Εντός μηνός από την παραλαβή της καταγγελίας, ο συγκοινωνιακός φορέας ενημερώνει τον επιβάτη ότι η καταγγελία του εκρίθη βάσιμη, απερρίφθη ή εξετάζεται ακόμη. Η προθεσμία τελικής απάντησης δεν υπερβαίνει τους τρεις μήνες από την ημερομηνία παραλαβής της καταγγελίας. 2. Εφόσον ο επιβάτης δεν επιθυμεί να κάνει χρήση της διαδικασίας χειρισμού αναφορών/καταγγελιών της ως άνω παραγράφου 1 ή θεωρεί το αποτέλεσμα αυτής ως μη ικανοποιητικό, οι αναφορές πολιτών για παραβάσεις των υποχρεώσεων που καθορίζονται με την παρούσα και τον κανονισμό του προσωπικού των συγκοινωνιακών φορέων υποβάλλονται στην αρμόδια υπηρεσία Μεταφορών και Επικοινωνιών της Περιφερειακής Ενότητας. 3. Κάθε συγκοινωνιακός φορέας υποχρεούται στην αποζημίωση των καταναλωτών για τις εξής περιπτώσεις: • Για απώλεια αποσκευών ποσό ελάχιστης αποζημίωσης 30ευρώ. • Για απώλεια ασυνόδευτων μικροδεμάτων ποσό ελάχιστης αποζημίωσης 15ευρώ. • Για μη παραλαβή επιβάτη υπαιτιότητας του συγκοινωνιακού φορέα από αφετηρία ή προκαθορισμένη στάση το τριπλάσιο της αξίας του εισιτηρίου. 4. Οι συγκοινωνιακοί φορείς και οι φορείς διαχείρισης τερματικών σταθμών ευθύνονται για απώλεια ή φθορά αναπηρικών αμαξιδίων, άλλου εξοπλισμού μετακίνησης ή βοηθητικού εξοπλισμού, εφόσον αυτή συνδέεται με την μεταφορά. Στην περίπτωση απώλειας ή φθοράς του ως άνω εξοπλισμού καταβάλλεται αποζημίωση ίση με τη δαπάνη αντικατάστασης ή επισκευής του εξοπλισμού που απωλέσθηκε ή υπέστη φθορά, είτε από τον συγκοινωνιακό φορέα είτε τον φορέα διαχείρισης του τερματικού σταθμού, αναλόγως της ευθύνης για την εν λόγω απώλεια ή φθορά. Το ΚΕ.Π.ΚΑ. – Κέντρο Προστασίας Καταναλωτών, εύχεται καλό καλοκαίρι, χωρίς ταλαιπωρία.
Μetal union fest II
Η Λέσχη φίλων Hard Rock & Metal μουσικής Αγρινίου διοργανώνει το δεύτερο METAL UNION φεστιβάλ, την Κυριακή 1 Σεπτεμβρίου στο Κηποθέατρο του Δήμου Αγρινίου (εντός του Δημοτικού Πάρκου της πόλης),
με τις εξής μπάντες:
ENFORCER (SWE) STRIKELIGHT RELEASED ANGER WHISPERS CIRCLE BANDEMONIC SLIDE IT IN PROJECT 4 Λίγα λόγια για τις μπάντες: ENFORCER Οι Σουηδοί Enforcer επισκέπτονται για πρώτη φορά την πόλη μας στα πλαίσια της παγκόσμιας περιοδίας τους για το τελευταίο τους album με τίτλο "Death By Fire", το οποίο έχει αποσπάσει διθυραμβικές κριτικές διεθνώς. Η μπάντα βρίσκεται σε εξαιρετική φόρμα με τις ζωντανές εμφανίσεις να διαδέχονται η μία μετά την άλλη αποδεικνύοντας έτσι ότι αποτελούν ένα από τα σημαντικότερα σχήματα των καιρών μας. STRIKELIGHT Τα λόγια περισσεύουν για τους Strikelight. Πρόκειται για μία από τις πιο αγαπητές μπάντες του χώρου. Η μπάντα, αν και βρίσκεται στο στάδιο της δημιουργίας κομματιών για το νέο τους album, δεν αρνήθηκε την πρόταση μας να εμφανιστεί ζωντανά στο Αγρινιώτικο κοινό για άλλη μια φορά. RELEASED ANGER Οι Αθηναίοι thrashers θα βρεθούν για πρώτη φορά στο Αγρίνιο παρουσιάζοντας κομμάτια από όλη την οκτάχρονη πορεία τους στον χώρο. Thrash metal βομβαρδισμός και ανελέητο moshing για όποιον αντέξει! WHISPERS CIRCLE Οι φίλοι του ατμοσφαιρικού ήχου θα απολαύσουν τους Θεσσαλονικείς Whispers Circle, ένα group που κινείται στο χώρο του μελωδικού metal με βασικές επιρροές από μπάντες όπως Within Temptation, In Flames, Metallica κτλ. BANDEMONIC Οι Bandemonic είναι μία νέα μπάντα η οποία μόλις πέρυσι κυκλοφόρησε το πρώτο της EP με τίτλο "Chains". Έρχονται από την πόλη των Ιωαννίνων, μεταφέροντας μαζί τους όλη την φρεσκάδα του Ηπειρώτικου metal ήχου! SLIDE IT IN Οι Slide it in είναι ένα νεοσύστατο female rock band που δημιουργήθηκε το Δεκέμβρη του 2012. Το συγκρότημα δέχεται επιρροές απ’τα γυναικεία συγκροτήματα των 80s , όπως Runaways, Vixen, 4 Non Blondes κ.α. PROJECT 4 Οι δικοί μας Project 4 θα ανοίξουν το φεστιβάλ, αναλαμβάνοντας να ζεστάνουν από νωρίς το νεανικό (και όχι μόνο) κοινό της πόλης με την μουσική τους! Οι πόρτες ανοίγουν στις 17:00 Σειρά Εμφάνισής: Project 4: 17:30 - 17:50 Slide It In: 18:05 - 18:30 Bandemonic: 18:45 - 19:20 Whispers Circle: 19:35 - 20:10 Released Anger: 20:25 - 21:05 Strikelight: 21:20 - 22:00 Enforcer: 22:15 - Τέλος Τιμή εισιτηρίου: 15€ Το πρόγραμμα θα τηρηθεί ΑΥΣΤΗΡΑ. Καλούμε όλο τον μεταλλικό κόσμο της πόλης μας, της Ηπείρου αλλά και της Δυτικής Ελλάδας γενικότερα να τιμήσει την πόλη και τη Λέσχη μας με την παρουσία του. Καλούμε όποιον και όποια έχει διάθεση για μία μοναδική μεταλλική εμπειρία στην πόλη μας να πράξει το ίδιο. Εμείς από την πλευρά μας υποσχόμαστε για μία αξέχαστη βραδιά που θα μείνει χαραγμένη στο μυαλό όλων για πάντα!
- ΠΡΟΓΡΑΜΜΑ ΕΚΔΗΛΩΣΕΩΝ ΚΑΙ ΠΡΟΣΚΛΗΣΗ ΕΓΚΑΙΝΙΩΝ 3ης ΕΚΘΕΣΗΣ ΤΟΠΙΚΩΝ ΠΡΟΙΟΝΤΩΝ.
Πέμπτη 29 Αυγούστου 2013 20:00 Εγκαίνια της Έκθεσης από τον εκπρόσωπο της Πρεσβείας της Ρωσίας κ. SERGEY NIKITIN και τον Πρόεδρο του Ελληνορωσικού Εμπορικού Επιμελητηρίου κ. Χρήστο Δήμα. Τα εγκαίνια θα πραγματοποιηθούν υπό τους ήχους της Φιλαρμονικής του Δήμου, η οποία θα μας προσφέρει μια ευχάριστη καλοκαιρινή νότα. 20:30 Συνέντευξη τύπου των διοργανωτών. 22:30 «Περήφανα τραγούδια, ενός περήφανου λαού». Μουσική Εκδήλωση από Μαθητικό Σύνολο. «Καλλιτεχνική επιμέλεια Χρ. Βλαχογιάννης». Παρασκευή 30 Αυγούστου 2013 20:30 «Εργαλεία και προϋποθέσεις για την προώθηση των εξαγωγών». Ημερίδα του Επιμελητηρίου Αιτωλοακαρνανίας με διμερή Επιμελητήρια, σε ειδικά διαμορφωμένο χώρο της έκθεσης. 22:00 Λαϊκή Βραδιά, από το μουσικό σχήμα του Δημήτρη Νικολάου. Σάββατο 31 Αυγούστου 2013 20:30 «Εργαλεία και προϋποθέσεις για την προώθηση των εξαγωγών». Ημερίδα του Επιμελητηρίου Αιτωλοακαρνανίας με διμερή Επιμελητήρια, σε ειδικά διαμορφωμένο χώρο της έκθεσης. 22:00 Συναυλία από το “ΜΟΝΤΕΡΝΟ ΤΜΗΜΑ” του Δημοτικού Ωδείου Μεσολογγίου. “Καλλιτεχνική επιμέλεια Σπύρος Χολέβας”. Κυριακή 1 Σεπτεμβρίου 2013 20:00 Εκδήλωση με θέμα: « Η ανάπτυξη ΥΔΑΤΟΔΡΟΜΙΟΥ στην περιοχή του λιμένα Μεσολογγίου. Προϋποθέσεις και δυνατότητες» 21:30 Λαϊκή Βραδιά Η έκθεση λειτούργει καθημερινά 19:30 – 24:00 • Στο χώρο της έκθεσης θα λειτούργει Ταβέρνα, Καφετέρια • Καθ΄ όλη τη διάρκεια του τετραήμερου θα λειτουργεί έκθεση λαογραφικού υλικού, από τον Πολιτιστικό Σύλλογο Ευηνοχωρίου «Η ΑΡΧΑΙΑ ΚΑΛΥΔΩΝΑ».
Στη Σπάρτη αύριο ο Μανώλης Αγγελάκας .
Στη Σπάρτη θα βρίσκεται αύριο 28/8/2013, ο Γενικός Γραμματέας της Αποκεντρωμένης Διοίκησης Πελοποννήσου, Δυτικής Ελλάδας και Ιονίου Μανώλης Αγγελάκας, προκειμένου να παραβρεθεί στα εγκαίνια των νέων γραφείων της Αποκεντρωμένης Διοίκησης, στο Διοικητήριο της πόλης. Θα τελεστεί Αγιασμός, χοροστατούντος του Μητροπολίτη Μονεμβασίας και Σπάρτης κ. Ευστάθιου και παρουσία της Αντιπεριφερειάρχου Λακωνίας Αδαμαντίας Τζανετέα και του Δημάρχου Σπάρτης Σταύρου Αργιτάκου. Μετά τα εγκαίνια ο κ. Αγγελάκας θα έχει συνεργασία με αυτοδιοικητικούς παράγοντες και στελέχη της Αποκεντρωμένης Διοίκησης, στη Σπάρτη.
Αναρτήθηκε από ellada στις 6:21 μ.μ. Δεν υπάρχουν σχόλια:
Η Εορτή του Αγίου Κοσμά του Αιτωλού στο Μέγα Δένδρο Θέρμου.
Με θρησκευτική μεγαλοπρέπεια πανηγύρισε σήμερα, Σάββατο 24 Αυγούστου 2013, την μνήμη του αγίου ιερομάρτυρος Κοσμά του Αιτωλού, η ομώνυμη Ιερά Μονή που βρίσκεται στη γενέτειρα του Αγίου, στο Μέγα Δένδρο Θέρμου Αιτωλίας. Το πρωί τελέσθηκε στο καθολικό της Ιεράς Μονής, η ακολουθία του Όρθρου και η αρχιερατική θεία Λειτουργία προεξάρχοντος του Μητροπολίτου Φιλίππων, Νεαπόλεως και Θάσου κ. Προκοπίου και συλλειτουργούντων του Μητροπολίτου Χαλκίδος κ. Χρυσοστόμου και του Ποιμενάρχου μας, Μητροπολίτου Αιτωλίας και Ακαρνανίας κ. Κοσμά. Τον θείο λόγο κήρυξε ο Μητροπολίτης Φιλίππων κ. Προκόπιος, ο οποίος αναφέρθηκε στον Άγιο Κοσμά που «στήριξε το γένος των Ελλήνων κάτω από την δική του σκέπη και δρόσισε τις ψυχές των υποδούλων Ελλήνων, θρέφοντας με τους χυμώδεις πνευματικούς καρπούς του, τους ποθούντας την ελευθερία και την αλήθεια... Περιήλθε όλο τον ελληνόφωνο ορθόδοξο χώρο πραγματοποιώντας ως άλλος Απόστολος Παύλος την σωστική πορεία των ψυχών ανθρώπων». Αναφερόμενος στην αξία των διδαχών και της διδασκαλίας του Αγίου, επεσήμανε «το θαύμα της ορθοδόξου πίστης και του Ελληνορθόδοξου πολιτισμού, πηγές από τις οποίες αντλούσε δύναμη ο Άγιος Κοσμάς για να οδηγήσει τα βήματά του στην ιεραποστολή. Αισθάνθηκε την ανάγκη εκείνους τους θησαυρούς που είχε στο νου και στην ψυχή του να τους κάνει κτήμα όλων όσων είχαν την ανάγκη του Ευαγγελίου». Πριν την απόλυση της θείας Λειτουργίας ο Μητροπολίτης μας κ. Κοσμάς ευχαρίστησε τους αγίους αρχιερείς, καθώς και τους άρχοντες της περιοχής και τον φιλόχριστο λαό, για την παρουσία τους, με την οποία τιμούν τον άγιο Κοσμά, αλλά και για τις ευχές τους και την αγάπη τους προς τον ίδιο. Αναφερόμενος στον Άγιο Κοσμά τόνισε μεταξύ άλλων: «Εκείνος φύτεψε στις καρδιές των Ελλήνων τον Χριστό και την Ορθοδοξία, την γνήσια φιλοπατρία, τις αιώνιες αξίες και τα ιδανικά. Εκείνος προσέφερε την παιδεία η οποία αληθινά μορφώνει, μεταμορφώνει και ολοκληρώνει τον άνθρωπο. Εκείνος με την προσφορά του και τη θυσία του ανέστησε και ελευθέρωσε την Ελλάδα. Οι νεοέλληνες σήμερα όμως αγνοούν και περιφρονούν τον Άγιο Κοσμά και τη φωνή του. Ξεριζώνουν και γκρεμίζουν οι σύγχρονοι Έλληνες, όχι με αξίνες απλώς, αλλά με μηχανήματα τελευταίου τύπου, από τις καρδιές τους τον Χριστό και την αγάπη στην Πατρίδα, τις αξίες και τα ιδανικά, την γνήσια ιστορία, ότι ιερό και όσιο. Δεν θέλουν σχολεία με παράδοσι καθαρή και αγιασμένη. Δεν θέλουν οικογένεια στηριγμένη στο Ευαγγέλιο και την ωραία ελληνική παράδοσι». Ο Μητροπολίτης Φιλίππων ευχαρίστησε και εξ ονόματος του αγίου Χαλκίδος, τον εορτάζοντα Ποιμενάρχη μας για την πρόσκληση να παραστούν στις λατρευτικές εκδηλώσεις προς τιμήν του αγίου Κοσμά και του ευχήθηκε για την ονομαστική του εορτή. Μετά το πέρας της θείας Λειτουργίας οι Αρχιερείς μετέβησαν στο χωριό Μέγα Δένδρο, γενέτειρα του Αγίου Κοσμά, όπου σώζονται τα ερείπια της πατρικής οικίας του και τέλεσαν ειδική δέηση. Οι εορταστικές εκδηλώσεις κορυφώθηκαν το απόγευμα του Σαββάτου με την καθιερωμένη λιτάνευση της ιεράς Εικόνος του Αγίου Κοσμά στην πόλη του Θέρμου. Προηγήθηκε η ακολουθία του μεθέορτου αρχιερατικού Εσπερινού στον Ιερό Ναό Αγίου Δημητρίου Θέρμου, χοροστατούντος του Μητροπολίτου Φιλίππων κ. Προκοπίου και συγχοροστατούντων των Μητροπολιτών Χαλκίδος κ. Χρυσοστόμου και Αιτωλίας και Ακαρνανίας κ. Κοσμά. Στη συνέχεια ξεκίνησε η λιτανευτική πομπή, η οποία κατέληξε στον Ιερό Ναό Κοιμήσεως της Θεοτόκου Θέρμου. Στην κεντρική πλατεία τελέσθηκε αρτοκλασία και μίλησε στους πιστούς ο Μητροπολίτης Χαλκίδος κ. Χρυσόστομος, ο οποίος τόνισε την αγωνιστικότητα και την ομολογία του αγίου Κοσμά του Αιτωλού «που κήρυττε Χριστό και Ελλάδα, γιατί είχε το κουράγιο να ομιλεί περί πνευματικής ελευθερίας λέγοντας προς τον λαό ‘’Ψυχή και Χριστός σας χρειάζονται’’». Επίσης επεσήμανε την αξία της μητρικής Ελληνικής γλώσσας, λέγοντας πως «ο Άγιος Κοσμάς έκανε ολόκληρο αγώνα να κρατήσει ο λαός την γλώσσα του και την πίστη του. Γιατί γνώριζε πως η γλώσσα δεν είναι απλώς ένα επικοινωνιακό μέσον, αλλά είναι φορέας βιωμάτων, ποιότητος ψυχής, παραδόσεως, ιστορίας, πολιτισμού και ευλογημένων εμπειριών. Αγωνίστηκε για την δημιουργία σχολείων που προσφέρουν τα ιερά γράμματα της ελληνικής γλώσσας, γιατί πίστευε πως εκείνα τα γράμματα μπορούν να κρατήσουν αδούλωτο το φρόνημα και τη συνείδηση καθαρή και κρυστάλλινη. Εμείς όμως περιφρονούμε την Ελληνική γλώσσα και την αγωγή του σχολείου θέλοντας να δείχνουμε ‘’πολιτισμένοι’’. Δεν πρέπει όμως ποτέ να λησμονούμε πως η ψυχή του Πολιτισμού είναι ο πολιτισμός της Ψυχής!». Στην ιερά λιτανεία συμμετείχαν στρατιωτικό άγημα της 132 Σ.Μ., η φιλαρμονική του Δήμου Αγρινίου, τμήματα λαογραφικών και πολιτιστικών συλλόγων, οι αρχές της περιοχής και πλήθος πιστών.
Αναρτήθηκε από ellada στις 7:28 μ.μ. Δεν υπάρχουν σχόλια:
Ενημέρωση Αν. ΥπΑΑΤ για την πορεία υλοποίησης του προγράμματος μείωσης νιτρορύπανσης.
Ο Αναπληρωτής Υπουργός Αγροτικής Ανάπτυξης και Τροφίμων κ. Μάξιμος Χαρακόπουλος με αφορμή διαμαρτυρίες παραγωγών για την πορεία υλοποίησης του προγράμματος μείωσης νιτρορύπανσης ζήτησε επίσημη ενημέρωση από το Γενικό Διευθυντή του ΟΠΕΚΕΠΕ κ. Κυριάκο Μπαμπασίδη. Στη συνάντηση που πραγματοποιήθηκε στο γραφείο του Αναπληρωτή Υπουργού, ο Γενικός Διευθυντής παρουσίασε το χρονοδιάγραμμα ολοκλήρωσης των τελικών αποτελεσμάτων των δικαιούχων του προγράμματος. Ειδικότερα, αναμένεται η υπογραφή από το συναρμόδιο Υπουργείο Οικονομικών της τροποποιημένης Κοινής Υπουργικής Απόφασης (έχει ήδη υπογραφεί από το ΥπΑΑΤ και το Υπουργείο Ανάπτυξης και Ανταγωνιστικότητας) που αποσκοπεί στην απλοποίηση και ευελιξία του καθεστώτος ένταξης των δικαιούχων του προγράμματος. Επίσης, έχουν προετοιμαστεί οι απαραίτητες αλλαγές στο ηλεκτρονικό σύστημα ένταξης και έχουν γίνει οι αναγκαίες συνεννοήσεις με τις κατά τόπους ΔΑΟΚ προκειμένου να αρθούν οι όποιες καθυστερήσεις και εμπόδια παρατηρήθηκαν μέχρι σήμερα, έτσι ώστε στο πρώτο δεκαήμερο του Σεπτεμβρίου να καταχωρηθούν τα τελικά αποτελέσματα και να ανακοινωθούν οι τελικές εντάξεις. Με βάση τα ανωτέρω, ο ΟΠΕΚΕΠΕ εκτιμά ότι από τα μέσα Σεπτεμβρίου θα καλούνται οι δικαιούχοι για υπογραφή των τελικών συμβάσεων από την αρμόδια ΔΑΟΚ. Όσο πιο σύντομα ολοκληρωθεί η διαδικασία υπογραφής των συμβάσεων, τόσο πιο γρήγορα θα καταβληθούν οι πληρωμές στους δικαιούχους. Ο Αναπληρωτής Υπουργός, με δεδομένη την εύλογη ανησυχία των παραγωγών, ζήτησε από το Γενικό Διευθυντή του ΟΠΕΚΕΠΕ να υπάρξει αυστηρή τήρηση του χρονοδιαγράμματος εφαρμογής του προγράμματος μείωσης νιτρορύπανσης.
ΤΙ ΠΡΟΒΛΕΠΕΙ Η ΑΝΑΠΛΑΣΗ ΤΟΥ ΠΑΠΑΣΤΡΑΤΕΙΟΥ ΠΑΡΚΟΥ (ΤΕΧΝΙΚΗ ΠΕΡΙΓΡΑΦΗ).
Σχετικά με τη φημολογία που αναπτύσσεται για τις παρεμβάσεις που προβλέπει το έργο της ανάπλασης του Πάρκου, από την αρμόδια Υπηρεσία σύνταξης της μελέτης και επίβλεψης της κατασκευής του έργου (Διεύθυνση Τεχνικών Υπηρεσιών Δήμου Αγρινίου) ανακοινώνονται τα εξής: Η παρέμβαση στο Πάρκο έχει ήπια μορφή καιπεριλαμβάνει τις παρακάτω εργασίες: 1. Θα ανακατασκευαστεί η μάντρα, ώστε να αποκατασταθούν οι ζημίες που έχει υποστεί, ιδιαίτερα στην οδό Καζαντζάκη. 2. Θα διατηρηθεί πλήρως η υπάρχουσα ρυμοτομία του Πάρκου. 3. Θα ανακατασκευαστούν οι δρόμοι, για να δεχθούν τα απαραίτητα δίκτυα άρδευσης και αποχέτευσης, και θα επιστρωθούν με υλικό κατάλληλο για βάδισμα. 4. Από τη μελέτη προβλέπεται η κοπή 64 δέντρων τα οποία είναι επικίνδυνα για τους διερχόμενους και για τις παρακείμενες περιουσίες, κυρίως επί των οδών Καζαντζάκη και Ξενοπούλου (από τα οποία 10 ήδη έχουν πέσει λόγω γήρανσης και καιρικών συνθηκών). Επίσης, θα γίνει εκκαθάριση της υποβαθμισμένηςχαμηλής βλάστησης. Στη θέση τους θα φυτευτούν 92 νέα δέντρα, 2841 θάμνοι, λουλούδια και αρωματικά φυτά σε όλο το Πάρκο και τουςθεματικούς κήπουςπου θα δημιουργηθούν.Συνεπώς το ισοζύγιο του πρασίνου είναι απολύτως θετικό. 5. Θα κατασκευαστεί αυτόματο σύστημα άρδευσης, καθώς και σύστημα πυρόσβεσης που δεν υφίσταται σήμερα. 6. Θα τοποθετηθούν 150 νέα φωτιστικά σώματα. 7. Θα κατασκευαστεί μία νέα σύγχρονη παιδική χαρά. 8. Θα κατασκευαστούν 2 σιντριβάνια. 9. Τέλος, σε ότι αφορά την περίφημη τσιμεντοποίηση, το μόνο τσιμέντο που θα πέσει στο Πάρκο είναι αυτό για την κατασκευή της δεξαμενής, (η οποία θα είναι σκεπασμένη), για την κατασκευή των 2 σιντριβανιών και για την κατασκευή των ρείθρων που θα συγκρατούν το χώμα. Συνεπώς, ούτε ένα τετραγωνικό μέτρο τσιμέντο δεν πρόκειται να πέσει και να είναι εμφανές στο Πάρκο. 10. Η συμβατική προθεσμία για την ολοκλήρωση του έργου είναι 15 μήνες. Για όλες τις παραπάνω εργασίες έχουν εκδοθεί οι απαραίτητες εγκρίσεις και αδειοδοτήσεις από τις αρμόδιες Υπηρεσίες. Επίσης, το Συμβούλιο της Επικρατείας, με την 293/2013 απόφασή του, έκρινε θετικά όλες τις παραπάνω προγραμματισμένες εργασίες. Τέλος, η Διεύθυνση Τεχνικών Υπηρεσιών, καλεί τους πολίτες που επιθυμούν πληρέστερη και λεπτομερέστερη ενημέρωση, να προσέρχονται στα Γραφεία της κάθε εργάσιμη ημέρα και ώρα, ώστε να τους παρέχονται όλες οι πληροφορίες σχετικά με το έργο.
ΕΠΙΧΕΙΡΗΣΗ ΣΕ ΥΠΟ ΚΑΤΑΛΗΨΗ ΚΤΗΡΙΟ ΣΤΟ ΜΕΣΟΛΟΓΓΙ.
Αστυνομική επιχείρηση σε υπό κατάληψη κτήριο στο Μεσολόγγι Σήμερα νωρίς το πρωί πραγματοποιήθηκε οργανωμένη αστυνομική επιχείρηση, της Αστυνομικής Διεύθυνσης Αιτωλίας, σε δημόσιο κτήριο που τελούσε υπό κατάληψη στο Μεσολόγγι. Ειδικότερα πρόκειται για το κτήριο της Βαλβείου Βιβλιοθήκης, το όποιο βρίσκεται στην συμβολή των οδών Χρυσόγελου και Πεταλούδη στην Ιερά Πόλη του Μεσολογγίου. Μέσα στον υπό κατάληψη χώρο βρέθηκαν, μεταξύ άλλων, τρία πανό, έξι κοντάρια με σημαίες, μια αντιασφυξιογόνο μάσκα, μια πτυσσόμενη αστυνομική ράβδο, τρεις ράβδους ενωμένες με αλυσίδες, ένα σκεπάρνι, διάφορες χειρόγραφες σημειώσεις, ένα βαρέλι με πετρέλαιο, ένα μαχαίρι και πολλά άδεια μπουκάλια. Για την επιχείρηση είχε ενημερωθεί η Εισαγγελία Πλημμελειοδικών Μεσολογγίου, ενώ όλες οι αστυνομικές ενέργειες πραγματοποιήθηκαν παρουσία τόσο δικαστικού λειτουργού, όσο και εκπρόσωπου του Τ.Ε.Ι Πατρών, στο οποίο ανήκει το υπό κατάληψη κτίριο. Το προανακριτικό έργο και οι έρευνες ενεργήθηκαν από το Τμήμα Ασφάλειας Μεσολογγίου.
Αναρτήθηκε από ellada στις 7:20 μ.μ. Δεν υπάρχουν σχόλια:
Συνεδριάζει την Τετάρτη το Περιφερειακό Συμβούλιο Δυτικής Ελλάδας.
Με σημαντικά θέματα στην ημερήσια διάταξή του συνεδριάζει την ερχόμενη Τετάρτη 28 Αυγούστου 2013 και ώρα 3 μ.μ. το Περιφερειακό Συμβούλιο Δυτικής Ελλάδας στην αίθουσα του πρώην Εργοστασίου «Λαδόπουλος» (Ακτή Δυμαίων 50). Στην πρόσκληση που υπογράφει ο Πρόεδρος του Περιφερειακού Συμβουλίου Κωνσταντίνος Καρπέτας για την 17η Συνεδρίαση του Σώματος θα παρουσιαστεί η μελέτη σκοπιμότητας για την ίδρυση και λειτουργία Δημοπρατηρίου αγροτικών προϊόντων και προϊόντων ιχθυοκαλλιέργειας στην Περιφέρεια Δυτικής Ελλάδας, η έγκριση του τρόπου δημοπράτησης του έργου για την ολοκλήρωση της Μικρής Περιμετρικής Πατρών και της κατασκευής αγωγού ομβρίων Σ1 περιοχής Αρόης, καθώς και ο ορισμός δύο ορκωτών ελεγκτών για την εκκαθάριση της «Νομαρχιακής Επιχείρησης Ανάπτυξης – Ν.Ε.Α». Αρχικά θα συζητηθεί η επερώτηση του επικεφαλής της παράταξης «Οικολογική Δυτική Ελλάδα» Κώστα Παπακωνσταντίνου για την διαχείριση των απορριμμάτων στην Ηλεία. Αναλυτικά τα θέματα της ημερήσιας διάταξης: 1. Παρουσίαση της μελέτης σκοπιμότητας για την ίδρυση και λειτουργία Δημοπρατηρίου αγροτικών προϊόντων και προϊόντων ιχθυοκαλλιέργειας στην Περιφέρεια Δυτικής Ελλάδας (εισηγητής: Αντιπεριφερειάρχης Ανάπτυξης & Αγροτικής Οικονομίας κ. Γεώργιος Αγγελόπουλος). 2. Ανάκληση της υπ΄αρ. 138/25–6–2013 (ΑΔΑ=ΒΛ4Ω7Λ6–Β44) απόφασης του Περιφερειακού Συμβουλίου ΠΔΕ, περί έγκρισης του τρόπου δημοπράτησης του έργου: «Ολοκλήρωση Μικρής Περιμετρικής Πατρών (ΜΠΠ) και κατασκευή αγωγού ομβρίων Σ1 περιοχής Αρόης» (εισηγητής: Αντιπεριφερειάρχης Περιβάλλοντος & Υποδομών Νικόλαος Υφαντής). 3. Έγκριση του τρόπου δημοπράτησης του έργου «Ολοκλήρωση Μικρής Περιμετρικής Πατρών (ΜΠΠ) και κατασκευή αγωγού ομβρίων Σ1 περιοχής Αρόης» προϋπολογισμού 27.000.00 € (εισηγητής: Αντιπεριφερειάρχης Περιβάλλοντος & Υποδομών κ. Νικόλαος Υφαντής). 4. Ορισμός δύο (2) ορκωτών ελεγκτών για την εκκαθάριση της «Νομαρχιακής Επιχείρησης Ανάπτυξης – Ν.Ε.Α» (εισηγητής: πρόεδρος Νομαρχιακής Επιχείρησης Ανάπτυξης (Ν.Ε.Α.) Γεώργιος Αθανασόπουλος) 5. Επικύρωση πρακτικών της 11ης /2013 συνεδρίασης του Περιφερειακού Συμβουλίου Δυτικής Ελλάδας.
ΣΥΝΑΥΛΙΑ ΑΛΕΞΑΝΔΡΟΥ ΜΠΕΛΛΕ
ΣΥΝΕΛΗΦΘΗ 36ΧΡΟΝΟΣ ΓΙΑ ΑΝΘΡΩΠΟΚΤΟΝΙΑ ΣΤΟ ΜΕΣΟΛΟΓΓΙ.
Συνελήφθη 36χρονος στο Μεσολόγγι για ανθρωποκτονία Ο δράστης σε καυγά, χτύπησε με σκαμνί στο πρόσωπο έναν 66χρονο προκαλώντας το θανάσιμο τραυματισμό του Συνελήφθη χθες (25-8-2013) το απόγευμα, στο Μεσολόγγι, μετά από αυθόρμητη προσέλευση του, ένας 36χρονος ημεδαπός ο οποίος αναζητείτο από τις Αστυνομικές Αρχές για ανθρωποκτονία από πρόθεση. Ειδικότερα χθες τα ξημερώματα, στη περιοχή Ταμαπακαρία Μεσολογγίου, ο δράστης ήρθε σε λεκτική αντιδικία με 66χρονο ημεδαπό, ακολούθησε πάλη μεταξύ τους κατά την οποία χρησιμοποιώντας ένα ξύλινο σκαμνί χτύπησε τον παθόντα στο πρόσωπο, προκαλώντας το θανάσιμο τραυματισμό του. Για τη διερεύνηση του περιστατικού και τον εντοπισμό του δράστη, ο οποίος είναι μόνιμος κάτοικος εξωτερικού, ενεργήθηκαν συντονισμένες αναζητήσεις από αστυνομικούς του Τμήματος Ασφάλειας Μεσολογγίου έως το απόγευμα της ίδιας ημέρας όπου και συνελήφθη. Ο συλληφθείς θα οδηγηθεί σήμερα 26-8-2013 στον κ. Εισαγγελέα Πλημμελειοδικών Μεσολογγίου. Το προανακριτικό υλικό και οι έρευνες ενεργήθηκαν από το Τμήμα Ασφάλειας Μεσολογγίου.
Έκθεση Ζωγραφικής από το Εικαστικό Τμήμα Ενηλίκων του Πολ. & Μορφ. Συλλόγου "Το Αιτωλικό".
Ένα εικαστικό ταξίδι στους δρόμους της ζωγραφικής πραγματοποιήθηκε τη Δευτέρα 19 Αυγούστου στο Υπαίθριο Θέατρο Αιτωλικού, παράλληλα με την εκδήλωση των Χορευτικών. Μια διαδρομή δημιουργική για όλους, ήταν φέτος η ζωγραφική εμπειρία. Οι συμμετέχοντες του Τμήματος Εικαστικών Ενηλίκων του Πολ. & Μορφ. Συλλόγου "Το Αιτωλικό, , πειραματίστηκαν όλη τη χρονιά με λάδια και απέκτησαν γνώσεις για το ιμπρεσιονισμό, τον κυβισμό, τον σουρεαλισμό. Έκαναν αντίγραφα Ελλήνων και ξένων ζωγράφων και μπόρεσαν μέσα από αυτή την διαδικασία να δημιουργήσουν τα δικά τους μοναδικά έργα! Το τμήμα Εικαστικών με δάσκαλο το ζωγράφο - Χαράκτη Μιχάλη Κότσαρη θα ξεκινήσει και πάλι τις δράσεις του από το Σεπτέμβρη. Πρώτη Συνάντηση του τμήματος θα γίνει στις 29 Σεπτεμβρίου και ώρα 5.00 μ.μ. στην αίθουσα του Συλλόγου.
Αποτελεί αναγκαιότητα να προχωρήσουμε άμεσα, συλλογικά και με απόλυτη διαφάνεια όσον αφορά τις επιλογές μας, στη ριζική αναδιοργάνωση των δομών και των υπηρεσιών του Δήμου μας, με βάση τις τωρινές αρμοδιότητες, το υπάρχον προσωπικό με τα δεδομένα ποιοτικά του χαρακτηριστικά και την ισχύουσα νομοθεσία, ώστε να επιτύχουμε το καλύτερα δυνατό αποτέλεσμα για το δημόσιο συμφέρον. Άλλωστε η επαναθεμελίωση των υπηρεσιών του δήμου, αποτελεί βασικό στοιχείο του δημοτικού μας προγράμματος», τόνισε ο Δήμαρχος Ιεράς Πόλεως Μεσολογγίου Παναγιώτης Κατσούλης, αναφερόμενος στο πολιτικό πλαίσιο της πρωτοβουλίας που ανέλαβε η δημοτική αρχή για την αυτοαξιολόγηση των δομών του δήμου. Και συνέχισε: «Η πατρίδα μας δεν βιώνει μόνο την οικονομική κρίση. Βιώνει ταυτόχρονα και την ανυπαρξία της δημόσιας διοίκησης, όσον αφορά το σχεδιασμό και την υλοποίηση ουσιαστικών δημόσιων πολιτικών. Απτό αποτέλεσμα των πελατειακών σχέσεων που κυριάρχησαν επί δεκαετίες από τους κυβερνώντες και δυστυχώς εξακολουθούν να επικρατούν ακόμη. Αδυναμία που επιτείνει την κρίση και την απαξίωση των θεσμών και της πολιτικής εκπροσώπησης. Παρ’ όλο που ως Τοπική Αυτοδιοίκηση αντιμετωπίζουμε εδώ και τρία χρόνια την εχθρική πολιτική στάση των διαδοχικών κυβερνήσεων, με συνεχή αφαίμαξη πόρων, διόγκωση γραφειοκρατίας, συγκέντρωση και όχι αποκέντρωση αρμοδιοτήτων και πηγών ανάπτυξης, καθώς και με οριζόντιες απολύσεις εργαζομένων, πολιτικές που ευθέως αμφισβητούν τη συνταγματικά κατοχυρωμένη αυτοτέλεια της Τοπικής Αυτοδιοίκησης και το ρόλο μας ως θεσμού τοπικής διακυβέρνησης, πρέπει να προχωρήσουμε μόνοι μας. Η αναμονή των άνωθεν αποφάσεων, σε συνδυασμό με τη στασιμότητα και την ακινησία, βολεύει στο πέρασμα αυτών των αντιδραστικών πολιτικών στην κοινωνία. Αν δεν το κάνουμε εμείς, τότε θα το κάνουν οι κυβερνώντες με το δικό τους τρόπο, αυτόν των ανθρωποθυσιών Τότε τη «νύφη» θα την πληρώσουν οι τοπικές κοινωνίες και οι εργαζόμενοι στους Ο.Τ.Α. Η κυβέρνηση σκόπιμα αδρανεί, για να μας φέρει προ τετελεσμένων γεγονότων εν όψει τους νέου κύματος διαθεσιμότητας – απολύσεων προσωπικού». Οι τελικές αποφάσεις θα ληφθούν από το Δημοτικό Συμβούλιο, μετά από την εισήγηση της επιτροπής που ήδη δημοσιοποιήθηκε, με απόλυτη διαφάνεια. Η Ομάδα Εργασίας δεν θα εργαστεί αυθαίρετα και κατά τη δική της κρίση, όσον αφορά τα κριτήρια αξιολόγησης. Ως μεθοδολογικό εργαλείο θα χρησιμοποιηθεί η πρόταση της ΚΕΔΕ, το κείμενο «Προδιαγραφές του Έργου των Ομάδων Αξιολόγησης και Αναδιοργάνωσης των Δήμων» - που αξιοποιεί και συνθέτει τη μεθοδολογία εκπόνησης Επιχειρησιακών Προγραμμάτων των ΟΤΑ (ΕΕΤΑΑ 2007), το Κοινό Πλαίσιο Αξιολόγησης των ευρωπαϊκών δημόσιων οργανώσεων (ΥΠΕΣΔΔΑ, 2005) και τη μεθοδολογία αξιολόγησης οργανωτικών δομών και λειτουργιών της δημόσιας διοίκησης (ΥΔΜΗΔ, 2012 )-, ώστε να διασφαλιστεί κοινό μέτρο και συγκεκριμένος τρόπος στην αποτίμηση των δομών των δήμων και στη διατύπωση προτάσεων αναδιάρθρωσής τους. Το τελικό προϊόν της Ομάδας Εργασίας θα είναι μία έκθεση που θα διαρθρώνεται σε δύο μέρη: 1) Μέρος Α΄.: Αξιολόγηση των δομών του Δήμου, 2) Μέρος Β΄.: Σχέδιο αναδιοργάνωσης και στελέχωσης των δομών του Δήμου. Καλώ όλες τις δημοτικές παρατάξεις να στηρίξουν αυτή μας την πρωτοβουλία. Το ίδιο περιμένουμε να κάνουν και οι εργαζόμενοι στο Δήμο και τα νομικά του πρόσωπα και φυσικά οι συνδικαλιστικές τους οργανώσεις».
ΘΕΣΤΙΑ 2013 - ΠΟΛΙΤΙΣΤΙΚΟΣ ΑΘΛΗΤΙΚΟΣ ΟΜΙΛΟΣ ΚΑΙΝΟΥΡΓΙΟΥ ΄΄Η ΔΟΞΑ΄΄.
6.30 μ.μ. Γιορτή Καλαθοσφαίρισης, 1ο Δημοτικό Σχολείο Καινουρίου Διοργάνωση: Αθλητικός Σύλλογος ‘ΑΠΟΛΛΩΝ’
9.30 μ.μ. Γιορτή Αθερίνας - Λαΐκή Βραδιά με Ζωντανή μουσική Συνδιοργάνωση : Πολιτιστικός Όμιλος Καινουρίου “ΟΙ ΘΕΣΤΙΕΙΣ ” και Π.Α.Ο.Κ ΄΄ΔΟΞΑ΄΄
8.30 μ.μ. Παράσταση Χορευτικών. Ακολουθεί Μουσικό Γλέντι. Πλατεία Δημαρχείου
9.30 π.μ - 1.00 μ.μ Ο Αιμοδοτικός Σύλλογος ΄΄Χρυσοχεριά΄΄ θα πραγματοποιήσει αιμοδοσία στο Δημοτικό Ιατρείο Καινουρίου. 9.00 μ.μ. Συναυλία με την Ορχήστρα Ποικίλης Μουσικής της Φιλαρμονικής του Δήμου Αγρινίου. Πλατεία Καλφούντζου
«Το Χαμόγελο του Παιδιού» για μία ακόμα χρονιά, καλεί όλους να συμμετέχουμε στην πανελλαδική εκστρατεία συγκέντρωσης σχολικών ειδών για τα παιδιά, οι οικογένειες των οποίων αδυνατούν να καλύψουν τις ανάγκες αυτές. Το 2012 στηρίξαμε περισσότερα από 3.000 παιδιά εξασφαλίζοντάς τους τα απαραίτητα σχολικά είδη! Σήμερα που οι ελλείψεις στα δημόσια σχολεία είναι τεράστιες, που η Ελληνική οικογένεια αδυνατεί να καλύψει τις ανάγκες των παιδιών σε σχολικά, πρέπει όλοι να ενεργήσουμε με αλληλεγγύη στηρίζοντας όλους όσοι έχουν ανάγκη. Φέτος, η συμμετοχή όλων μας στην προσπάθεια αυτή, είναι ακόμα πιο σημαντική με δεδομένες τις αντιξοότητες που βιώνουν χιλιάδες παιδιά στη χώρα μας! Με τη συμμετοχή όλων θα καταφέρουμε να μην αφήσουμε κανένα παιδί χωρίς τα απαραίτητα ώστε να ξεκινήσει με αξιοπρέπεια και χαμόγελο τη νέα σχολική χρονιά! «Το Χαμόγελο του Παιδιού» μέσω των Κέντρων Στήριξης που διατηρεί πανελλαδικά αλλά και μέσα από τις δράσεις που αναπτύσσει, στηρίζει σταθερά χιλιάδες παιδιά και τις οικογένειες τους που έχουν ανάγκη.
● Σχολικές τσάντες δημοτικού - γυμνασίου -λυκείου ● Τετράδια 3- 4 θεμάτων ● Τετράδια (μπλε και χρωματιστά) ● Σχολικοί άτλαντες (γεωγραφικοί και πολιτικοί) ● Τέμπερες - Κηρομπογιές ● Μπλοκ ζωγραφικής – ακουαρέλες ● Μαρκαδόρους - Ξυλομπογιές ● Μολύβια ● Στυλό ● Γόμες ● Ξύστρες ● Διορθωτικά ● Πινέλα ● Κασετίνες ● Ντοσιέ (μεγάλα- μικρά) και ανταλλακτικά φύλλα ● Φακέλους με λάστιχο ● Χαρτί Α4 ● Διαφάνειες ● UHU (στικ και υγρή) ● Πλαστελίνες ● Διάφανο αυτοκόλλητο για ντύσιμο βιβλίων ● Ψαλιδάκια ● Γεωμετρικά όργανα (χάρακες, διαβήτες κ.λ.π.) Τα σημεία συγκέντρωσης των σχολικών ειδών είναι: ● Κέντρο Στήριξης Παιδιού & Οικογένειας στην Αθήνα Διεύθυνση: Στουντίου 1 & Γκλιάτη, Μαρούσι, Τ.Κ. 15126 Τηλ: 2106095844 - E-mail: support@hamogelo.gr ● Κέντρο Στήριξης Παιδιού & Οικογένειας στο Ίλιον Διεύθυνση: Αγίας Ελένης & Πλήθωνος Γεμιστού, Παλατιανή Ίλιον, Τ.Κ. 13121 Τηλ: 2105781060 - 2118003075 - E-mail: ilion@hamogelo.gr ● Κέντρο Στήριξης Παιδιού & Οικογένειας στην Θεσσαλονίκη Διεύθυνση: Παπακυριαζή 3, Θεσσαλονίκη, T.K. 54645 Τηλ.: 2310 250160 – E-mail: thessaloniki@hamogelo.gr ● Κέντρο Στήριξης Παιδιού & Οικογένειας στην Πάτρα Διεύθυνση: Όθωνος Αμαλίας 83, Πάτρα, Τ.Κ. 26221 Τηλ: 2610332499 - E-mail: patra@hamogelo.gr ● Κέντρο Στήριξης Παιδιού & Οικογένειας στον Πύργο Ηλείας Διεύθυνση: Αραχώβης 3, Πύργος Ηλείας, Τ.Κ. 27100 Τηλ: 26210 81040 - E-mail: pyrgos@hamogelo.gr ● Κέντρο Στήριξης Παιδιού & Οικογένειας στην Αρχαία Κόρινθο Διεύθυνση: Θέση Θέατρο, Αρχαία Κόρινθος, Τ.Κ. 20007 Τηλ: 2741032628-30 - E-mail: korinthos@hamogelo.gr ● Κέντρο Στήριξης Παιδιού & Οικογένειας στην Τρίπολη Διεύθυνση: Ελ. Βενιζέλου 22, Τρίπολη, Τ.Κ.22100 Τηλ: 2710234154 - E- mail: tripoli@hamogelo.gr ● Κέντρο Στήριξης Παιδιού & Οικογένειας στην Χαλκίδα Διεύθυνση: Αβάντων 65, Χαλκίδα, Τ.Κ.34100 Τηλ: 22210 79788 - E-mail: halkida@hamogelo.gr
Αναρτήθηκε από ellada στις 1:22 μ.μ. Δεν υπάρχουν σχόλια:
ΠΑΝΣΕΛΗΝΟΣ ΣΤΟΝ ΑΡΧΑΙΟΛΟΓΙΚΟ ΧΩΡΟ ΤΗΣ ΣΤΡΑΤΟΥ.
Ο Δήμος Αγρινίου διοργάνωσε συναυλία με την Ορχήστρα Ποικίλης Μουσικής της Φιλαρμονικής του Δήμου Αγρινίου την Τετάρτη 21 Αυγούστου 2013 με μελωδίες υπό το φως του μεγαλύτερου φεγγαριού της χρονιάς. Προτεραιότητα της Δημοτικής Αρχής ήταν η καθιέρωση της συγκεκριμένης εκδήλωσηςη οποία έγινε πλέον θεσμός του διευρυμένου Δήμου και έχει βοηθήσει στην αναβάθμιση και αξιοποίηση του Αρχαιολογικού χώρου της Στράτου , τόνισε ο Δήμαρχος Αγρινίου κ. Παύλος Μοσχολιός. Η εκδήλωση πραγματοποιήθηκε σε συνεργασία με την Τοπική Κοινότητα Στράτου και την Λ.Σ.Τ Αρχαιολογική υπηρεσία.
Αναρτήθηκε από ellada στις 1:19 μ.μ. Δεν υπάρχουν σχόλια:
Συνάντηση του Γενικού Γραμματέα με το προεδρείο του Παμπελοποννησιακού Εθνικού Αθλητικού Κέντρου Πάτρας .
Τον Γενικό Γραμματέα κ. Μανώλη Αγγελάκα επισκέφθηκε, σήμερα, στο γραφείο του, το Δ.Σ. του Παμπελοποννησιακού Εθνικού Αθλητικού Κέντρου Πάτρας και του παρουσίασε τις λειτουργίες των αθλητικών κέντρων, που υπόκεινται στον έλεγχο του ΠΕΑΚ Πατρών, όπως το Κολυμβητήριο Πέπανος, το Γήπεδο Τόφαλος, καθώς και οι βοηθητικές του εγκαταστάσεις. Στη συνέχεια, ο πρόεδρος της διοίκησης κ. Παναγιώτης Κογκόλης έθεσε στον κ. Αγγελάκα το ζήτημα χρηματοδότησης για την κατασκευή της στέγης του βοηθητικού σταδίου του ‘Τόφαλος’, καθώς και τις άμεσες ανάγκες του αθλητικού κέντρου, όπως η αγορά ενός ισοθερμικού καλύμματος πισίνας και η κατασκευή ενός ειδικού τάπητα χάντμπολ για το κλειστό γυμναστήριο στο Κουκούλι. Οκ. Αγγελάκας ανέφερε ότι τα έργα αυτά θα μπορούσαν να ενταχθούν στο ΕΣΠΑ και δεσμεύθηκε να προωθήσει τα αιτήματα της διοίκησης στους αρμόδιους φορείς.
Οι νέες και οι νέοι οργανώνουν το ΦΕΣΤΙΒΑΛ τους στην Πρέβεζα.
ΦΕΣΤΙΒΑΛ ΝΕΩΝ ΥΠΑΙΘΡΟΥ, 6-8 Σεπ 2013, Κανάλι Πρέβεζας, χώρος συνάντησης, αλληλοενημέρωσης, συζήτησης, ανταλλαγής εμπειριών, βελτίωσης δεξιοτήτων και απόφασης για δράση, για ένα καλύτερο μέλλον, διότι οι νέες και οι νέοι δικαιούνται και μπορούν να ελπίζουν σε κάτι καλύτερο. Και με την σημερινή κατάσταση στην Ελλάδα σίγουρα έχουν πάρα πολλές επιλογές για να είναι καλύτερο από ότι είναι σήμερα. Το Φεστιβάλ Νέων Υπαίθρου έβαλαν στο μικροσκόπιο κατά την πανσέληνο, 21/8/2013, οι νέες και οι νέοι αγρότες, μέλη της Ένωσης Νέων Αγροτών Πρέβεζας στην προτελευταία συνάντηση της οργανωτικής επιτροπής στο γραφείο της ΕΝΑ Πρέβεζας. Οι πολλές δηλώσεις συμμετοχής έχουν «ανεβάσει τον πήχη», αλλά ταυτόχρονα και την αγωνία ανταπόκρισης των μελών των Ομάδων Εργασίας της ΕΝΑ Πρέβεζας, που είναι η πρώτη φορά που διοργανώνει μόνη της τόσο μεγάλη εκδήλωση, σε τόσο κρίσιμη περίοδο. Μοιάζει σαν το Φεστιβάλ Νέων Υπαίθρου (6-8 Σεπ 2013, Κανάλι Πρέβεζας) να ανέλαβε ξαφνικά, λόγω συγκυριών, το βάρος της επισήμανσης ότι το μέλλον όλων των κοινωνιών των ανθρώπων βρίσκεται στην δικτυωμένη οριζόντια δράση των πολλών μικρών τοπικών αναπτυξιακών πρωτοβουλιών, που οργανώνονται από τις τοπικές κοινωνίες, και όχι στις κεντρικές φαραωνικές λαβιρυνθοειδείς «μιζαδόρικες (?)» εργολαβίες της ΑΝΑΠΤΥΞΗΣ, ίσως ούτε καν στην κεντρικά σχεδιαζόμενη περιφερειακή ανάπτυξη. Στην ταχύτατη κατασκευή και λειτουργία του κεντρικού ιστοχώρου του Φεστιβάλ Νέων Υπαίθρου, www.festival-newn.gr, συνεισέφεραν οι Νικόλας, Παναγιώτης, Άκης και Δημήτρης, ενώ τον συντηρεί ο Νικόλας. Το βιντεάκι http://www.youtube.com/watch?feature=player_embedded&v=IuMTZXAVVi4 που προσκαλεί στο Φεστιβάλ Νέων Υπαίθρου το έκαναν οι Δημήτρης και Παναγιώτης, με τον Λεωνίδα, τον Σάκη, τον Βελισσάρη, τον Γιάννη και την Αντιγόνη, όλοι μέλη της ΕΝΑ Πρέβεζας, και γυρίστηκε στα κτήματα τους. Η Αντιγόνη, η Σπυριδούλα, η Νικολέτα, ο Πάνος και ο Άκης οργανώνουν την γραμματεία και δέχονται τις αιτήσεις, ως η Ομάδα Εργασίας για την Γραμματεία, ενώ ένας τοπικός τυπωμένος οδηγός θα δείχνει όλους τους χώρους ύπνου, φαγητού και δραστηριοτήτων στα χωριά Κανάλι και Νέα Σαμψούντα Πρέβεζας. Οδηγίες προσέγγισης με όλα τα μέσα, από όλες τις περιοχές της Ελλάδος, δίνονται στο site του Φεστιβάλ, www.festival-newn.gr. Ήδη από αύριο θα σηματοδοτηθούν οι χώροι του Φεστιβάλ Νέων Υπαίθρου με αφίσες, πανώ και την «μασκώτ» του Φεστιβάλ. Την Ομάδα Εργασίας για το πρωινό και για τα φαγητά (δείπνα) έχει αναλάβει ο Γιάννης, η Βίκη, ο Άρης και ο Βασίλης, ενώ τα γεύματα στην Φιλιππιάδα και το Μιχαλίτσι έχουν ρυθμισθεί με τοπικούς νέους αγρότες-μέλη της ΕΝΑ Πρέβεζας. Στην Ομάδα για την έκθεση χορηγών, την διευθέτηση χώρων και την καθοδήγηση των συμμετεχόντων στους χώρους δραστηριοτήτων θα συντονίζουν οι: Λεωνίδας, Σάκης, Στέλιος και Γιώργος. Τις προσφορές και τις ενισχύσεις σε είδος καταγράφουν ο Λεωνίδας και ο Άκης συνεχώς, εντυπωσιασμένοι από την συμβολή όλων των συμπολιτών με ότι μπορεί ο κάθε ένας, για την εξασφάλιση της επιτυχίας του Φεστιβάλ Νέων Υπαίθρου. Άλλωστε αυτό είναι το μεγάλο «όπλο» των μικρών-απλών πολιτών, έναντι των κεντρικών χρηματικών παροχών, που τις περισσότερες φορές σημαίνει κάποιας μορφής δουλεία, όχι πάντα τόσο εμφανή. Τα πολλά λεφτά δρομολογούν πολλές αντισταθμιστικές παροχές-δουλείες. Στην σεμνότητα, αλλά και την έλλειψη αυτοπεποίθησης, μετά από πολλά χρόνια συστηματικής επαγγελματικής απαξίωσης των αγροτών και του αγροτικού τρόπου ζωής και των αξιών του, θα προσπαθήσει να υπερκεράσει η παρουσίαση Πετυχημένων Πρακτικών των ανθρώπων της παραγωγής του πραγματικού πλούτου. Με ανοικτή διαδικασία η Ένωση Νέων Αγροτών Πρέβεζας δέχεται προτάσεις Νέων Αγροτών που εκτιμούν ότι η εμπειρία τους στην αγροτική τους εκμετάλλευση είναι επιτυχής (ζουν αυτοί και η οικογένειά τους από αυτήν, επομένως δεν συνίστανται ιδέες ή εκμεταλλεύσεις που ακόμα δεν έβγαλαν κέρδη) και επιθυμούν να μοιραστούν την εμπειρία τους με άλλους νέους & νέες, αγρότες ή ενδιαφερόμενους να ασχοληθούν στον αγροτικό τομέα, στο ΦΕΣΤΙΒΑΛ ΝΕΩΝ ΥΠΑΙΘΡΟΥ. Οι πραγματικές αγροτικές εκμεταλλεύσεις θα πρέπει να είναι στην γεωργία, κτηνοτροφία, αλιεία & δασοκομία και μόνο συμπληρωματικά θα μπορούσαν να υπάρχουν: παραγωγή ενέργειας, μεταποίηση & εμπορία της δικιάς τους παραγωγής και αγροτουρισμός. Οι Πετυχημένες Πρακτικές θα παρουσιασθούν στον αντίστοιχο κύκλο συζήτησης το Σάββατο 7-9-2013, πρωί, 10.00-14.00. Για την ενιαία παρουσίαση θα πρέπει η κάθε εκμετάλλευση να δώσει: την ποσότητα και είδος παραγωγής, τα μέσα που αξιοποιεί, το αποτέλεσμα που έχει και σημεία προσοχής. Αποστολή προτάσεων στο enaprevezas@yahoo.gr ή info@festival-newn.gr. Πληρ: 6974 111252 & 6932206602. Το ΦΕΣΤΙΒΑΛ ΝΕΩΝ ΥΠΑΙΘΡΟΥ (6-8 Σεπ 2013, Κανάλι & Νέα Σαμψούντα Πρέβεζας) λειτουργεί ως σταυροδρόμι συνεισφοράς εργασίας, κοινής προσπάθειας, καλής διάθεσης, ανταλλαγής ιδεών και ζύμωσης για ανάληψη δράσης από τους ανθρώπους που οι ίδιοι αποτελούν την ίδια την βάση της κοινωνίας των ανθρώπων, χωρίς «τίτλους» που τι ςπερισσότερες φορές αποδεικνύονται ψευδεπίγραφοι. Όλοι συνεισφέρουν, όλοι οφελούνται, χωρίς εξαρτήσεις, με αυτάρκεια και βιωσιμότητα. Η προτελευταία σύσκεψη της οργανωτικής ομάδας του Φεστιβάλ Νέων Υπαίθρου ολοκληρώθηκε τις πρώτες πρωϊνές ώρες της 22/8/2013, στις όχθες του Αμβρακικού κόλπου, στο Μιχαλίτσι, με τις φροντίδες του Ιωσήφ μέσα σε μια φεγγαρόφωτη βραδιά, προσφέροντας μια ευχάριστη γεύση, μακρυά από τις ίντριγκες και τους τακτικισμούς των εραστών των κεντρικών εξουσιών. Για όσους προετοιμάζονται για την συμμετοχή τους στο Φεστιβάλ Νέων Υπαίθρου (6-8 Σεπ 2013, Κανάλι & Νέα Σαμψούντα Πρέβεζας) και θέλουν να οργανώσουν την επιστροφή τους από το δυτικότερο σημείο της ηπειρωτικής Ελλάδας προς όλη την Ελλάδα, την Λυριακή, 8 Σεπ 2013, προβλέπονται: 10.00-12.00 Διαγωνισμός δεξιοτεχνίας άροσης με τρακτέρ στο Κανάλι 10.00-12.00 Συζήτηση με επίκεντρο την συμβολή του τοπικού πολιτισμού στην τοπική ανάπτυξη και μάλιστα με το καλύτερο κομμάτι των τοπικών κοινωνιών, το γυναικείο. 12.00-14.00 Ολομέλεια, τελικά σημεία προσοχής και παρουσίαση της Αγροτικής Αγοράς Πρέβεζας από τους πρωταγωνιστές της. 12.00-14.00 Λειτουργία επιδεικτικής Αγοράς Αγροτών και ΛΗΞΗ. Στο ΦΕΣΤΙΒΑΛ ΝΕΩΝ ΥΠΑΙΘΡΟΥ μπορούν να συμμετάσχουν όσοι επιθυμούν, με αίτηση συμμετοχής, αλλά είναι ελεύθερη η συμμετοχή στην τελετή έναρξης την Παρασκευή, 6 Σεπ 2013, από 20.30 έως 21.30, στην κεντρική πλατεία Καναλιού Πρέβεζας, καθώς και στην αγροτική βραδιά, το Σάββατο, 7 Σεπ 2013,, από 20.30, στον αύλειο χώρο του Πολιτιστικού Σύλλογου Νέας Σαμψούντας Πρέβεζας.
Μια ξεχωριστή μουσική βραδιά με την αυγουστιάτικη Πανσέληνο πρόσφεραν την Τετάρτη 21 Αυγούστου 2013, η ΛΣΤ΄ Εφορεία Προϊστορικών και Κλασικών Αρχαιοτήτων και το Πνευματικό Κέντρο του Δήμου Ιεράς Πόλεως Μεσολογγίου, στον Αρχαιολογικό χώρο της Πλευρώνας . Με την καθοδήγηση του μουσικού Δημήτρη Νικολάου η ορχήστρα που πλαισιώνονταν από πέντε όργανα και δυο φωνές, ήταν αρκετά στο να φτιάξουν τη διάθεση των θεατών, που ταξίδεψαν μέσα από αγαπημένες μελωδίες στον κόσμο της μουσικής. Στην εναρξη της εκδήλωσης τιμήθηκαν, ύστερα από ομόφωνη απόφαση του Δημοτικού Συμβουλίου, από το Δήμαρχο Ιεράς Πόλεως Μεσολογγίου Παναγιώτη Κατσούλη για την προσφορά τους στο ανασκαφικό και αρχαιολογικό έργο στην Πλευρώνα, την Καλυδώνα και γενικότερα στην Αιτωλοακαρνανία, ο Επίτιμος Γενικός Διευθυντής Αρχαιοτήτων και Πολιτιστικής Κληρονομιάς Λάζαρος Κολώνας, η Προϊσταμένη της ΛΣΤ΄ Εφορείας Προϊστορικών και Κλασικών Αρχαιοτήτων και Διευθύντρια ανασκαφών της Αρχαίας Καλυδώνας Ολυμπία Βικάτου και η πρώην Προϊσταμένη της Εφορείας Μαρία Σταυροπούλου-Γάτση.
ΕΞΟΙΚΟΝΟΜΗΣΗ 500.000€ ΕΤΗΣΙΩΣ ΜΕ ΝΟΙΚΟΚΥΡΕΜΑ ΣΤΑ ΑΚΙΝΗΤΑ ΤΟΥ Ε.Τ.Ε.Α. (ΕΝΙΑΙΟΥ ΤΑΜΕΙΟΥ ΕΠΙΚΟΥΡΙΚΗΣ ΑΣΦΑΛΙΣΗΣ).
Άμεση εξοικονόμηση πάνω από 500.000 ευρώ ετησίως στις δαπάνες (ενοίκια, λειτουργικά κόστη κτλ) πραγματοποιείται στο Ενιαίο Ταμείο Επικουρικής Ασφάλισης μετά από απόφαση του υπουργού Εργασίας, Κοινωνικής Ασφάλισης και Πρόνοιας κ. Γιάννη Βρούτση σε συνεργασία με τον διοικητή του Ε.Τ.Ε.Α κ. Αναστάσιο Παπανικολάου. Η μεγάλη εξοικονόμηση δαπανών θα προέλθει από την άμεση αποδέσμευση των 19 από τα 21 μισθωμένα ακίνητα μέχρι το τέλος του Σεπτέμβρη. Θα διατηρηθούν μόνο 2 μισθωμένα ακίνητα (κτήρια στην οδό Μάρνης) όπου, όμως, θα μειωθεί τουλάχιστον στο 50% το ενοίκιο τους καθώς η τωρινή τιμή ενοικίασης είναι 14 ευρώ/m2 όταν η αντικειμενική τιμή ενοικίασης στη περιοχή δεν υπερβαίνει τα 6 ευρώ/m2. Τέλος, αξιοποιούνται τα 36 ιδιόκτητα ακίνητα του ταμείου από τα οποία 10 ακίνητα χρησιμοποιούνταν για στέγαση προσωπικού ενώ τα υπόλοιπα 26, μέχρι τώρα, χρησιμοποιούνταν σαν αποθηκευτικός χώρος αρχείων και εγγράφων των ενοποιημένων τομέων. Πλέον, η στέγαση των υπηρεσιών του ταμείου καθώς και η αποθήκευση όλων των αρχείων θα συγκεντρωθούν σε 3 ακίνητα και όλα τα υπόλοιπα ιδιόκτητα κτήρια θα απελευθερωθούν. Όπως δήλωσε ο υπουργός κ. Γιάννης Βρούτσης: «Η μεγάλη μάχη για το νοικοκύρεμα στο ασφαλιστικό σύστημα της χώρας μας συνεχίζεται χωρίς διακοπή. Δυστυχώς, όμως, εντοπίζονται συνεχώς μπροστά μας ανοικτές πληγές κακοδιαχείρησης και έλλειψης σεβασμού στο δημόσιο χρήμα. Μετά τη δημιουργία της Εστίας όπου με έκπληξη διαπιστώθηκε ότι για κάθε εργαζόμενο στο ΕΤΕΑ αντιστοιχούν 350 τετραγωνικά μέτρα περίπου, προχωράμε σήμερα στην εξυγίανση και οργανωτική ανασυγκρότηση των κτηριακών δομών του ΕΤΕΑ. Ξενοικιάζονται μέχρι τέλος Σεπτεμβρίου 19 ακίνητα σε όλη την επικράτεια με όφελος 500.000 ευρώ μαζί με τις λειτουργικές τους δαπάνες και απελευθερώνονται 26 από την «ιδιότυπη κατάληψη» με αρχεία ενώ όλοι οι εργαζόμενοι θα μετακινηθούν σε 3 ακίνητα που επαρκούν για να στεγαστούν όλες οι υπηρεσίες». Επίσης, ο διοικητής του ΕΤΕΑ κ. Αναστάσιος Παπανικολάου δήλωσε τα εξής: «Σε συνεργασία με τον υπουργό, μέχρι το τέλος χρόνου το ΕΤΕΑ θα έχει μετατραπεί σε ένα ταμείο πρότυπο, νοικοκυρεμένο με σεβασμό στον πολίτη και στο δημόσιο χρήμα και κυρίως με διαδικασίες απόλυτης διαφάνειας».
Τα έργα 253 καλλιτεχνών από όλον τον κόσμο "συναντήθηκαν" στον Πολ. & Μορφ. Σύλλογο "Το Αιτωλικό".
253 Καλλιτέχνες.
43 Χώρες από όλο τον κόσμο.
300 Μοναδικά έργα τέχνης Mail Art.
Στην αίθουσα του Πολιτιστικού & Μορφωτικού Συλλόγου "Το Αιτωλικό" πραγματοποιήθηκε φέτος από τις 16 εώς τις 18 Αυγούστου η 1η Διεθνής Τριεννάλε της Πινακοθήκης των Χρωμάτων για τα 25 χρόνια Mail Art. Η επιμελήτρια της Έκθεσης Αφροδίτη Καραμανλή σε συνεργασία κυρίως με το Μιχάλη Κότσαρη από τον Πολιτιστικό Σύλλογο, μεταμόρφωσαν στην κυριολεξία την αίθουσα του Πολιτιστικού Συλλόγου σε μια "γκαλερί" με έργα καλλιτεχνών από όλο τον κόσμο. Σημαντική ήταν και η βοήθεια του καθηγητή και ζωγράφου Αλέκου Κατσούνη από το Μεσολόγγι, τον οποίο και ευχαριστούμε. Στη 1η Διεθνή Τριεννάλε παραβρέθηκαν οι εικαστικοί Ευγενία Κορωναίου και Ελένη Ψαρώνη από την Αθήνα, η ζωγράφος Αναστασία Καπινιάρη από την Πάτρα, ο καθηγητής και ζωγράφος Αλέκος Κατσούνης, η αγιογράφος Καλλιρόη Ροδίτη, ο αρχιτέκτονας και περιφερειακός σύμβουλος Χρήστος Πετρόπουλος, μέλη του Συλλόγου Αιτωλικιωτών της Αθήνας, με την πρόεδρό τους Μάγδα Βελτσίστα, ο εκδότης της εφημ. "Τα Γεφύρια", Αποστόλης Μπλίκας, η Πρόεδρος του Λαογραφικού Μουσείου Αιτωλικού, Γεωργία Λεονάρδου, καθώς και πολλοί εκπαιδευτικοί και φιλότεχνο κοινό από την πόλη μας αλλά και από το Αγρίνιο, την Αθήνα, το Μεσολόγγι και την Πάτρα. Το σημαντικότερο στο τριήμερο της έκθεσης ήταν η παρουσία, νέων παιδιών που ήρθαν σε επαφή με μια ιδιαίτερης φιλοσοφίας εικαστική έκθεση, διευρύνοντας έτσι την αισθητική τους παιδεία. Θα θέλαμε να ευχαριστήσουμε την Αφροδίτη Καραμανλή για την τιμή που μας έκανε να διαλέξει τη δική μας πόλη, το Αιτωλικό, για να πραγματοποιήσει την 1η Διεθνή Τριεννάλε της Πινακοθήκης των Χρωμάτων. Αξίζει να αναφέρουμε ότι με την Αφροδίτη και την Πινακοθήκη των Χρωμάτων, ο Πολιτιστικός Σύλλογος είχε ξανασυνεργαστεί πέρυσι με το παιδικό εικαστικό τμήμα στα πλαίσια της Παγκόσμιας Ημέρας Χρώματος, όπου τα παιδιά του τμήματός μας είχαν ζωγραφίσει στην καλοκαιρινή εκδήλωσή τους και τα έργα τους στάλθηκαν στην Πινακοθήκη των Χρωμάτων, στη Θεσσαλονίκη. Ευχαριστούμε επίσης, όλους όσους παραβρέθηκαν στην Τριεννάλε, μας τίμησαν με την παρουσία τους και χαιρόμαστε ιδιαιτέρως που έμειναν ενθουσιασμένοι από αυτό το εικαστικό γεγονός. "Η τέχνη δεν είναι αυτό που βλέπεις, αλλά αυτό που κάνεις τους άλλους να δουν." Edgar Degas, 1834-1917, Γάλλος ζωγράφος & γλύπτης
Συνοικισμός Ρίου: Μνήμες νωπών συναισθημάτων.
Ευρεία αστυνομική επιχείρηση πραγματοποιήθηκε σήμερα το πρωί στο Εθνικό Μετσόβιο Πολυτεχνείο, στο κέντρο της Αθήνας.
Τις πρωινές ώρες σήμερα (21.08.2013) πραγματοποιήθηκε ευρεία επιχείρηση, με τη συμμετοχή αστυνομικών από διάφορες υπηρεσίες της Γενικής Αστυνομικής Διεύθυνσης Αττικής, πέριξ (στις οδούς Στουρνάρη, Μπουμπουλίνας, Τοσίτσα κλπ) και εντός των χώρων του Εθνικού Μετσόβιου Πολυτεχνείου, επί της οδού Πατησίων στο κέντρο της Αθήνας. Η επιχείρηση έγινε παρουσία εκπροσώπων της Δικαστικής Αρχής, σε εφαρμογή του Ν. 4009/2011, ύστερα από καταγγελίες για τη διαμονή παράνομων μεταναστών και χρήση των χώρων του Πολυτεχνείου για την κατασκευή εκρηκτικών - εμπρηστικών μηχανισμών, όπως και για αποθήκευση μέσων που χρησιμοποιούνται σε επεισόδια κατά τη διάρκεια διαδηλώσεων. Στο πλαίσιο των ερευνών, μεταξύ άλλων, βρέθηκαν και κατασχέθηκαν: • Εκατόν εξήντα (160) κοντάρια • Βαριοπούλα με ξύλινο κοντάρι μήκους 77 εκατοστών στο οποίο ήταν προσαρμοσμένο με μονωτική ταινία καλώδιο 85 εκατοστών • Κάλυκας όλμου • Δοχείο με ποσότητα εύφλεκτου υγρού • Πλήθος από σημαίες • Επτά (7) σπρέι πιπεριού • Αντιασφυξιογόνες μάσκες και μάσκα του σκι • Οκτώ (8) κράνη • Τρεις (3) φορητοί ηλεκτρονικοί υπολογιστές, ένας (1) σκληρός δίσκος και μία (1) φορητή συσκευή αποθήκευσης (USB - stick) • Μία ταυτότητα Ελληνικών αρχών για την οποία είχε δηλωθεί απώλεια • Μία ταυτότητα Ισραήλ • Μία άδεια οδήγησης εκδοθείσα από Γαλλικές Αρχές. Επισημαίνεται ότι παραδόθηκαν προς χρήση στην Πρυτανεία του Εθνικού Μετσόβιου Πολυτεχνείου χώροι οι οποίοι τελούσαν υπό κατάληψη εδώ και τριάντα χρόνια. Κατά τη διάρκεια της επιχείρησης, προσήχθησαν έξι (6) άτομα, τρεις (3) ημεδαποί και τρεις (3) αλλοδαποί. Προανάκριση διενεργείται από τη Διεύθυνση Ασφάλειας Αττικής.
Αναρτήθηκε από ellada στις 1:54 μ.μ. Δεν υπάρχουν σχόλια:
Με ΚΥΑ Χαρακόπουλου μειώνονται τα τέλη εκτίμησης Ε...
Ξεκίνησε η 3η Έκθεση Τοπικών Προϊόντων στο Μεσολόγ...
ΕΚΠΤΩΣΗ 30% ΣΕ ΟΛΑ ΤΑ ΕΙΣΙΤΗΡΙΑ ΚΟΙΝΩΝΙΚΟΥ ΤΟΥΡΙΣΜ...
Εμβολιασμός ανασφάλιστων παιδιών στο Κοινωνικό Ιατ...
Συνεπής στις δεσμεύσεις της η Περιφέρεια Δυτ. Ελλά...
Εγκρίθηκε η διαδικασία ανοικτής δημοπρασίας για τη...
Σε νέα γραφεία οι υπηρεσίες της Αποκεντρωμένης Διο...
Σύσκεψη στο Υπ. Οικ. για επιτάχυνση της επιστροφής...
ΥΠΟΓΡΑΦΗ ΣΥΜΒΑΣΗΣ ΑΠΟ ΤΟ ΔΗΜΑΡΧΟ ΑΓΡΙΝΙΟΥ ΚΑΙ ΤΟΝ ...
'Υπεγράφη η ΚΥΑ για την απλοποίηση των διαδικασιών...
Λαϊκές συνελεύσεις στις Τοπικές Κοινότητες του Δήμ...
- ΠΡΟΓΡΑΜΜΑ ΕΚΔΗΛΩΣΕΩΝ ΚΑΙ ΠΡΟΣΚΛΗΣΗ ΕΓΚΑΙΝΙΩΝ 3ης...
Ενημέρωση Αν. ΥπΑΑΤ για την πορεία υλοποίησης του ...
ΤΙ ΠΡΟΒΛΕΠΕΙ Η ΑΝΑΠΛΑΣΗ ΤΟΥ ΠΑΠΑΣΤΡΑΤΕΙΟΥ ΠΑΡΚΟΥ (...
ΘΕΣΤΙΑ 2013 - ΠΟΛΙΤΙΣΤΙΚΟΣ ΑΘΛΗΤΙΚΟΣ ΟΜΙΛΟΣ ΚΑΙΝΟΥ...
Συνάντηση του Γενικού Γραμματέα με το προεδρείο το...
Οι νέες και οι νέοι οργανώνουν το ΦΕΣΤΙΒΑΛ τους στ...
ΕΞΟΙΚΟΝΟΜΗΣΗ 500.000€ ΕΤΗΣΙΩΣ ΜΕ ΝΟΙΚΟΚΥΡΕΜΑ ΣΤΑ Α...
Ευρεία αστυνομική επιχείρηση πραγματοποιήθηκε σήμε...
Επιστολή Α. Κατσιφάρα στον πρωθυπουργό για τους πλ...
ΑΝΑΚΟΙΝΩΣΗ ΤΗΣ Π.Ο.Ε.-Ο.Τ.Α. ΓΙΑ ΤΗΝ ΠΡΟΣΠΑΘΕΙΑ ΤΗ...
Επίσκεψη Αγγελάκα στο Συντονιστικό Περιφερειακό Κέ...
Φεγγάρι πάνω από μπλε πυλώνες: Διακοσμητικός φωτισ...
Συνεργασία αρμόδιων φορέων για την ανάπτυξη του Σι...
ΠΑΡΑΤΑΣΗ ΕΙΣΦΟΡΑΣ 20-08-2013
Πολιτιστικές εκδηλώσεις στο Κελί Γαβαλούς.
ΑΝΑΚΟΙΝΩΣΗ ΓΙΑ ΥΔΡΟΗΛΕΚΤΡΙΚΑ ΕΡΓΟΣΤΑΣΙΑ ΣΤΗΝ ΑΚΑΡΝ...
51ο ΔΙΕΘΝΕΣ ΦΕΣΤΙΒΑΛ ΦΟΛΚΛΟΡ ΤΗΣ ΛΕΥΚΑΔΑΣ.
Προστασία των εσπεριδοειδών από τον ιό της Τριστέτ...
Εξαρθρώθηκε από τις αστυνομικές Αρχές μια ακόμα σπ...
Έλεγχοι σε καταστήματα στο Αγρίνιο.
EQUAL SOCIETY: Μια ξεχωριστή περιβαλλοντική πρωτο...
Πληρωμές ύψους 130 εκατ. ευρώ του ΥΠΑΑΤ στη διάρκε...
Πρωτοβουλία της Περιφέρειας Δυτικής Ελλάδας για το...
ΑΥΣΤΗΡΟΠΟΙΗΣΗ ΤΩΝ ΠΟΙΝΩΝ ΓΙΑ ΑΔΗΛΩΤΗ ΕΡΓΑΣΙΑ - ΣΤΑ...
ΔΗΜΟΣ ΘΕΡΜΟΥ - Εκδηλώσεις 2013.
ΠΑΝΣΕΛΗΝΟΣ ΣΤΗΝ ΑΡΧΑΙΑ ΠΛΕΥΡΩΝΑ.
ΧΟΡΕΥΤΙΚΑ ΠΑΓΚΑΛΑΒΡΥΤΙΝΟΥ.
ΠΟΛΙΤΙΣΤΙΚΕΣ ΕΚΔΗΛΩΣΕΙΣ ΝΕΡΟΜΑΝΑ.
17ο ΠΑΝΕΛΛΗΝΙΟ ΠΡΩΤΑΘΛΗΜΑ ΑΝΑΠΤΥΞΗΣ ΚΑΝΟΕ - ΚΑΓΙΑΚ...
ΕΛΓΑ - ΠΛΗΡΩΜΕΣ ΚΟΕ.
Συνεργασία Περιφερειάρχη με τον Γενικό Γραμματέα Χ...
ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΣΥΜΜΕΤΟΧΗ, Ω...
Ταξιδεύοντας με τρένο.
Ξεκινά η κατασκευή της αποχέτευσης παραλιακών οικι...
Καλοκαιρινά παζάρια με «Το Χαμόγελο του Παιδιού»!
Μητροπολίτης Αιτωλίας Κοσμάς: Καθήκον μας να στηρί...
Τα πολλαπλά οφέλη από την 25η Ρεγγάτα Φιλίας Το Επ...